Langile Pastoraltza barria - www.bizkeliza.org\nLangile Pastoraltza barria\nEmakumeen aurkako indarkeria deuseztatzearen aldeko nazioarteko eguna. 2020.eko azaroak 25. Aizu nº 80. Pandemia isila\nKaridade eta Zuzentasunerako eta Misinoetarako Ordezkaritzek eta Bilboko Eleizbarrutiko Caritasek agiria kaleratu dabe gaur, azaroak 25, emakumeen aurkako indarkeria deuseztatzearen aldeko eguna dala-eta.\nCOVID-19a hedatzeaz batera, emakume eta neskatoen aurkako indarkeria areagotu egin da mundu osoan. Blokeo-neurriek birusaren zabalkundea mutatzen laguntzen badabe be, etxean indarkeria jasaten daben emakume eta neskatoak gero eta bakartuago dagoz pertsonengandik eta lagungarri izan daikiezan bitartekoetatik.\nAzaroaren 25ean ospatuko dan emakumeen aurkako indarkeria deuseztatzearen aldeko eguna ospatuko dala-eta, eurengan jarri gura dogu gure arreta, gure alkartasuna eta hurkotasuna adierazteaz batera. Gogoan doguz, batez be, aurton hil dabezanak. Bizkaian, Paola eta Miren. Eta eurakaz batera, Estatua hil dabezan 38ak gogoratu gura doguz, indarkeria honen eraginez munduan hilten dabezan emakume guztiak eta baita bortxatutako milaka emakumeak eta gatazka armatuetan gerra-arma lez erabilten dabezanak.\nEmakumeen aurkako indarkeriari lotutako zenbakiek, kopuruek, behin eta barriro asaldatu eta sutan jarri behar gaitue. Ezin gara axolagabe geratu. Isiltasun asko eta asko hausteko eta, batez be, gizon eta emakume bakotxaren duintasunaren bortxaezintasunean oinarritutako hartu-emonak sortzeko erronka dogu (Bizkaian, normaltasun barrirako prozesuaren ostean, salaketek %43 egin eben gora ekainean eta %60 uztailean. Biktimen arretarako zerbitzuetara egindako deiak %20,4 gehitu ziran pandemia aldian. Indarkeria sexistaren biktima diran emakumeek batez beste bederatzi urte behar izaten dabez erasotzailea salatzeko. Euren bikotekideek hildako emakumeen %60 inguruk ez eban tratu txarren egilea salatu.\nEmakumeen aurkako indarkeria deuseztatzearen aldeko nazioarteko eguna. 2020.eko azaroak 25.\nCOVID-19a bizteaz batera, emakume eta neskatoen aurkako indarkeria areagotu egin da mundu osoan. Blokeo-neurriek birusaren zabalkundea mugatzeko balio badabe be, indarkeria jasaten daben emakume eta neskatoak gero eta isolatuago dagoz eta gero eta urrunago dabez lagundu deikieen pertsonak eta bitartekoak.\nEmakumearen aurkako indarkeria ezin da inondik inora onartu. Tratu txarrak jasaten dabezan emakume guztien alde, jasandako erasoengaitik bizia galdu daben emakumeen alde.\nBardintasunean oinarritutako hartu-emonak suspertu daiguzala\nPor las mujeres que son víctimas de malos tratos, por todas aquellas que han perdido la vida a causa de las agresiones sufridas. EGIN DAGIGUN OTOITZ.\nAizu nº 80. Emakumeen aurkako indarkeria deuseztatzearen aldeko nazioarteko eguna. 2020.eko azaroak 25.\nTelefonoa: 94 479 56 17


Dimako Udala - Zumeltza eta bere haitzuloa\nZumeltza eta bere haitzuloa\nZumeltzako jolas-eremua Dimako mendatearen gainean dago, BI-3543 errepideko 37. kilometroko mugarrian (Igorre eta Otxandio herriak lotzen dituen errepidea).\n- Dimako mendatearen gainean, zelai luze eta berde bat ikusiko dugu, ormigoizko zerrenda zabal batek zeharkatutako zelaia. Antzinako aerodromoa da; joan den gerran erabiltzen zen, eta orain, baso-erabilerako hegazkin batzuek erabiltzen dute. Zelai horretan, golfeko zaletuak ibiltzen dira, euren kirolik gogokoena egiten.\n- Zona nagusia, errepidearekiko paralelotara dagoena, zurezko itxiera batek (zenbait igarobiderekin) eta eremu osoan zehar dabilen erreka txiki batek mugatzen dute. Zona luzanga eta ia lau horrek gerizpe handia dauka, altzifreei eta beste zuhaitz-espezie batzuei esker (adibidez, pinua, izeia, elorria eta pagoa); gainera, errekaren ertzean ibaiertzeko landaredia dago.\n- Zumeltzako Haitzuloa deritzon eremuaren zatia mendatearen goian dago, aerodromotik hurbil; eguzkitsua da eta haizetik babestuta dago, mendiko maldaren bitartez; lautada berdean dago, eta bertan, altzifre gazteak, urkiak, gorostiak eta haltz batzuk hazten dira.\nDantzalekuko Pagadia eta Zabalaundi Mendia (787 m)\nArratiako biztanleek Urkiolarako bidean erabilitako antzinako bidean, Dantzaleku mendia dago; inguru horretan erromeriak egiten ziren, San Antonio eguna igarotakoan haranerantz itzulitakoan.\nDantzalekuko pagadi motza pago zaharrek eta lodiek osatzen dute, eta, antzinatasuna kontuan hartuta, balio ekologiko handia dauka.\nBasotxo horren ondoan, Zabalaundi mendia inguruko mendien gaineko begiratoki bikaina da, eta ibilbidea, berriz, ordu eta erdian egin daiteke.\nDimako mendatetik hasita, Zumeltzako Haitzuloa deritzon jolas-eremuaren ondotik doan bideari jarraituko diogu, Arkaola baserrira heldu arte GR-12 motako baliza batek Urkiolarako bidea adierazten du.\nMuinorantz doan malda gogorretik igoko gara, iratzeen artean, eta aurrean Saibiren gailurra ikusiko dugu (gailurraren gaineko harrizko gurutze ospetsua). Eskuinetara daukagun pagadirantz joan eta, horrela, Dantzalekun sartuko gara; bertan, pagoen lodierak harrituta utziko gaitu, eta horien artean gorostiak sustraitu dira.\nZabalaundira joateko, pagadia zeharkatuko dugu, koniferoen ondotik igarotzen den eskuinetarako bide zaharra hartuta. Laster, Zabalaundiren muino belartsura eta irekira iritsiko gara, Dimaren eta Abadiñoren arteko mugan, bertako mugarriek agerian jartzen dutenez.\nAltunganara 40 minutu inguruko ibilaldi erraza egin ondoren helduko gara. Gailur horretan, altuera txikiko gailurra izan arren, Gorbeia mendilerroren panoramika ikusgarriak aurkituko ditugu, baita Urkiolako Parke Naturaleko Aramotzeko, Durangaldeko eta Arangioko mendilerroen panoramika bikainak ere.\nDimako mendatean abiatuko gara, Zumeltzako Haitzuloko eremuaren sarreraren aurreko bideari jarraituz, eta bide hori Barazar mendatera doa. Legarrezko bideak lasai-lasai eramango gaitu konifero-espezie desberdinen, gorosti batzuen eta zenbait pagoren artetik.\nGaztainondoen birlandaketa txiki baten ostean, bideak bi bihurgune zabal egiten ditu, eta bigarrenean basoko bide hori utziko dugu.\nGorago, Zeanuriko lurretatik joanez (harrizko eta zementuzko mugarriekin mugaturiko lurrak), Altunagaraino iritsiko gara zelai berdeak zeharkatuz, eta bertan gailur bi daude.\nArratiako eskualdearen barruko Ugarana Dima udalerri barreiatuaren hiriburua da. Bi mendilerroren babesean dago: Legarmendi mendilerroa eta Illunbe nahiz Urrekoatxa, eta horiek izaera berezia ematen diote haranari.\nMerezi du hango auzo politak eta ondo kontserbatuak bisitatzea (esate baterako, Oba, Artaun, Bargondia, Indusi); halaber, txoko ikusgarriak ere aurkituko ditugu, adibidez, Jentilzubi deritzon arku naturala, Baltzolako haitzuloak eta Belatxikietako Galdara; historia garrantzitsuko eraikinak ere badaude, esaterako, San Pedroren eliza (XVIII. mendea) eta Pietatearen baseliza (udalerriko monumentu-ondarearen barruko elementu garrantzitsua), eta horren harlanduzko fatxadan burdina forjatuzko sare barrokoa nagusitzen da. Ugarana auzoan ikusiko ditugu bi eraikinok.


Aldundiak, Guggenheim Museoak eta Olafur Eliasson Fundazioak ahalegin berriak batu dituzte Garapenerako Lankidetzan - Área de prensa - Bizkaia.eus\n2021(e)ko martxoaren 29(a) 11:00\n"Senegalerako argiak" proiektua Bizkaia Koopera foru programaren barruan kokatzen da. Irabazi-asmorik gabeko Little Sun fundazioak, Olafur Eliasson artistak sortutakoak, etxeko eguzki-sistemak ezarri ditu Senegalgo landa-eremuetan, osasunaren arloa babesteko. Proiektuaren edizio berri honetan, osasun-zentroetarako 65 eguzki-sistema finantzatuko dira .\nLaespada eta Vidarte.\nBizkaiko Foru Aldundiak, Guggenheim Bilbao Museoak eta irabazi-asmorik gabeko Little Sun fundazioak berriro batu dituzte indarrak Senegalerako argiak garapenerako lankidetza-proiektuaren inguruan.\nOlafur Eliasson artistak sortua, Little Sun fundazioak Senegalgo landa-eremuetako osasun-zentroei laguntzeko programa bat ezarri du. Afrikako landa-eremuetako osasun-instalazio eta osasun-langile gehienek ez dute elektrizitaterik edo noizean behin bakarrik izaten dute.\nOsasun-langile batzuek orduak eman behar izaten dituzte beren telefonoak kargatzeko, oso tresna baliotsuak baitira artatzen dituzten pazienteekin konektatzeko. Hornidura elektriko fidagarririk gabe, osasun-langileek ezin dute oinarrizko proba diagnostikorik egin, ezin dute sendagai hozturik eduki, eta ezin dute prozedura medikoak egiteko argirik izan.\nProiektuaren edizio berri honetan osasun-zentroetarako 65 eguzki-sistema finantzatuko dira, osasun-langileen lana errazteko, bai COVID-19aren prebentzio-kanpainetan, bai amatasunaren arretarako eta gaixotasun tropikalen aurkako lehen laguntzetan. Doako argiztapena emateaz gain, eguzki energia sistema honek telefono mugikorrak kargatzeko aukera ere ematen du.\nTeresa Laespada Enplegua, Gizarte Inklusioa eta Berdintasuna sustatzeko foru diputatuak eta Juan Ignacio Vidarte Museoko zuzendari nagusiak Little Sun eguzki sistema horiek aurkeztu dituzte gaur, Guggenheim Bilbao Museoan, hornidura elektrikorako sarbiderik ez duten erkidegoentzat dituzten abantailak erakusteko. Proiektua eta Bizkaia Koopera multzoa NBEren Garapen Iraunkorreko Helburuen 2030 Estrategiaren barruan kokatzen dira.\nLaespada diputatuak azaldu duenez, Bizkaia Koopera programa lankidetza egiteko eta batzen laguntzen duten alorretan jakintza, esperientzia eta ezagutza ematen duten agente berriak batzeko beste modu bat da .\nLankidetza hori artearen munduak ekintza klimatikoari laguntzeko eta Garapen Jasangarriko Helburuak lantzeko duen moduaren adibide handia da. 2012tik, Little Sunek 1,2 milioi eguzki-gailu pertsonal baino gehiago banatu ditu ikasle, errefuxiatu, maisu-maistra eta osasun komunitarioko langileen artean elektrizitaterik gabeko eremuetan. Erakundeak haurrentzako 58 milioi ikasketa-ordu gehiago sortu ditu, 800.000 tona metriko CO2 gutxiago isurtzea eta energia garbiaren bidez etxeetan 150 milioi dolar aurreztea lortu du. Little Sun kultur erakundeekin eta artistekin ari da lanean, eguzki-energia mundu mailako pertsonen eguneroko bizitzara eramateko eta eguzki-energiarekin funtzionatzen duen mundu baten aldeko ekintza bultzatzeko www.littlesun.org\nOlafur Eliasson: bizitza errealean erakusketak Iberdrolaren babesa du, eta 300.000 lagunek baino gehiagok bisitatu dute Guggenheim Bilbao Museoan, eta apirilaren 11n itxiko ditu ateak.


“Bertsokabi”, hirugarren eta azken kanporaketari begira - Nontzeberri\nHasiera/BERTSOTAN/“Bertsokabi”, hirugarren eta azken kanporaketari begira\nEkhiñe Zapiainek eta Josu Sanjurjok irabazi dute II. Bertsokabi-Eugenio Arraiza Sariketako bigarren kanporaketa. Ekain Alegre eta Iker Gorosterrazu eta Mikel Lasarte eta Sarai Robles izan dira aurrean egon diren beste bikoteak.\nPublikoko bost pertsonek izan dute bertsolarien jarduna epaitzeko ardura, eta haiekin batera, Amaia Telletxea eta Joseba Beltza ere aritu dira epaile lanetan. Lan puntuagarriak behin bukatuta, Ekhiñe Zapiain eta Josu Sanjurjok osatutako bikotea izendatu dute saioko irabazle. Modu horretan, urriaren 24an Iruñeko Herriko Tabernan jokatuko den finalerako txartela eskuratu dute. Haiekin batera izango dira finalean Aitor Irastortza eta Xabat Illarregi, aurreko asteko saioan sailkatuak.\nHurrengo ostegunean, urriak 17, jokatuko da sariketaren hirugarren eta azken kanporaketa, Mendillorriko Antzara gunean 19:00etan. Hiru bikote izango dira kantuan, sei bertsolarirekin: Alazne Untxalo eta Irati Majuelo, Endika Legarra eta Joanes Illarregi eta Etxahun Azkarraga eta Patxi Castillo. Saioko irabazlea urriaren 24ko finalera sailkatuko da.


Verräter, Gaztetxean sortu zen punk doinua - Urola Kostako Hitza : Urola Kostako Hitza\nAzpeitiko, Errezilgo eta Zestoako sei gaztek osatzen dute Verräter musika taldea. Urte eta erdi daramate kontzertuak eskaintzen, eta Gatillazoren aurretik joko dute larunbatean, Sanagustin kulturgunean.\nUnanue, Arrue, Aiertza eta Hidalgo, Verräter taldeko kideak. (E. Albizu Lizaso)\nDuela urte eta erdi igo ziren oholtzara lehen aldiz Verräter taldeko musikariak, eta ordutik hogei kontzertu inguru eskaini dituzte. Azpeitiko Gaztetxeko bertsio gauean estreinatu ziren: «Lehen aldia hura izan zen, eta gustatu egin zitzaigun esperientzia». Horrela egin zuten jauzi musikaren mundura Ibon Aiertza baxu-jole errezildarrak, Gaizka Arrue eta Iratz Uranga gitarra-jole azpeitiarrek, Manex Odriozola abeslari zestoarrak eta Ibai Unanue laguntzaile azpeitiarrak. Verräter punk-rock musika taldea sortu zuten 15 eta 16 urterekin, eta Orkatzen eman zuten lehen kontzertua. Urte erdi barru batu zitzaien taldera Julen Hidalgo bateria-jole azpeitiarra, eta «indarra» eman zion bandari. «Lehengo bateria joleak bazekien gitarra jotzen ere; beraz, hura gitarrarekin hasi zen, eta Hildalgo bateriarekin». Ordutik bi gitarra-jole dituzte. Mendekua esan nahi du alemanez verräter hitzak. «Asko kostatu» zitzaien izena aukeratzea, musikarien arabera, eta azkenean film batek inspiratu zituen gazteak. Bertsioak egiteaz gain, beraien abestiak konposatzen ditu Verräter taldeak, eta buruan dute maketa bat grabatzea ere: «Udaran nahi genuen zerbait grabatu, hor dugu proiektua, eta ea posible den negurako zerbait egitea». Kontzertu ugari eman badituzte ere, Beasaingoa dute gogoan bailarako mutilek: «Giroa, hasieran, ez zen espero genuena bezalakoa izan, baina jendea animatzea lortu genuen, eta esperientzia polita izan zen».\nGatillazoren kontzertuaren aurretik joko dute musikari gazteek larunbat honetan, 23:00etan, Sanagustin kulturgunean. Hirugarren saiakera da asteburukoa, azken bietan arazoak izan baitzituzten Gatillazoko kideek. Hirugarren aldiz, Verräter izango dute aurretik. «Gatillazo ezaguna da, baina gu geure kontzertua egitera joango gara larunbatean, geure musika izango dugu buruan», adierazi dute gazteek. Gatillazoren eta La Polla Records-en abesti entzutetsuenak ezagutzen dituzte, eta zenbait letrekin identifikatuta sentitzen direla aitortu dute Verräterreko musikariek. Larunbatean, beraiek konposatutako bost abesti joko dituzte, eta gainontzekoak bertsioak izango dira. Programatuta duten azkenetako kontzertua da Sanagustinekoa; ondoren, Arrasaten joko dute urriaren 17an. «Badugu gogoa taldearekin aurrera egiteko, eta lanean jarraituko dugu gero ere», azaldu dute.


Merkeak, kalitatekoak eta orijinaletik bereizteko geroz eta zailagoak, estaldura apaingarriek egunetik egunera onarpen handiagoa dute\nItxurak egitea modan dago materialen artean, behintzat: poliuretanozko habeak, egurra edo zura diruditen produktu sintetikoak& Zoruan, hormetan eta sabaian, estaldura apaingarriak etxebizitzaren barrualdea konkistatu du. Merkeak, egiazko kalitatedunak, orijinaletik bereizteko geroz eta zailagoak izaki, etxegintzako elementu horiek barrualdeen diseinu-aukerak biderkatu egin dituzte, zaletasun eta patrika guztientzat baitaude ugari.\nEra guztietako zoruak\n/imgs/20060901/img.vivienda.01.jpg Egurrezko zoru tradizionalen ordez gaur beste batzuk ezartzen dira, merkeagoak eta ezartzen errazagoak:\nZoru laminatuak. Estaldura hauek hainbat geruzaz osatuak daudenez, higaduraren aurrean erresistentzia handiagoa ezartzen dute. Erretxina berezizko pelikula gogor gardena daukate kanpoan, gero beste bat, egurraren ukitu eta irudia erreproduzitzen duena, euskarri mihiztaturiko geruza bat hirugarrenik eta beste bat, azkenik, osotasuna egonkortzeko. Horren emaitza, egurraren imitazio ia perfektua da. Izan ere, zoru hauek fabrikatzeko material sintetikoak eta egurrezkoak baliatzen dira.\nPrezioa: 5 – 50 euro metro karratuko.\nParketa. Tarima mota hau egur hutsez edo hainbat material desberdinez fabrikatzen da. Osaketaren arabera aldatzen da lodiera 12 eta 18 milimetro artean; egur hutsezkoak 20 zentimetrotik gora doazenez, sendo-sendoak gertatzen dira.\nPrezioa: 20 – 70 euro metro karratuko.\nKortxoa. Material honek bazterrak apaintzeko daukan ahalmena oraindik orain aurkitu den arren, maila asko igo ditu denbora laburrean. Lauzatxotan eros daiteke, zoruan ezartzeko prest, eta isolatzaile akustiko eta termiko bikaina da, gainera. Ipinitakoan, bernizatu edo pintatu egin daiteke. Prezioa: 5 euro inguru metro karratuko.\nMaterial hauek guztiak norberak instala ditzake, trebezia pittin batez, fabrikatzailearen aholkuak beteaz. Hona horiek ezartzeko hiru sistemak:\nFlotatzailea. Zoru laminatu eta parketak ezartzeko baliatzen da. Lehendabizi, material isolatzailezko geruza bat ematen da eta, horren gainetik, lamak. Kolaz finka daiteke, edo “klik” sistemaz (piezak alboetan dauzkan mihiak aldamenekoan sartzen dira, presioa eraginik).\nIltzatua. Egurra eta parketa ezartzeko balio du baina gogoan hartu behar da iltzeak bistan gera daitezkeela, apaindura hondatuz. Horrela, dena den, sendoago finkatzen dira.\nItsatsia. Parket lamak edo kortxozko lauzatxoak zoruari itsasten zaizkio kolaren bidez. Honakoa aplikatu aurretik, azalerako hautsa garbitu behar da, piezak ongi itsatsiko badira.\nMaterial bat edo bestea aukeratu ahal izango da, gela horrek izango duen zereginaren arabera. Erabilera biziko geletan (haurren gela edo establezimendu txiki bat, adibidez) egokiena izaten da lamadun zoruak edo parket flotatzaileak instalatzea: ezartzen errazagoak izaki, hondatuz gero ere errazkiago berrituko dira. Erabilera orokorragoko geletan (egongela edo jantokia, esate baterako) lamadun zorua edo egurrezko parketa hauta daiteke, zein baino zein sendo eta iraunkorrago.\nHainbat estilotakoak instala daitezke, egun salgai dauden betiko pintura eta paperen ordezkoen aukera amaigabea baita.\nFrisoak. Egurrezko bukaera imitatzen dute eta pareta edo horma hainbat estalduraz janzteko aukera ematen dute (izei eta pinuz, batik bat). Badira PVC-zkoak ere: hauek suaren eta uraren aurrean erresistentzia handia agertzen dutenez, bainugelan edo sukaldean instalatzeko egoki-egokiak dira. Erraz asko kokatzen dira, listoien bidez, torlojuez, grapez lotuak edo itsatsita. Lamak horizontal (gelak zabalago iruditzea nahi badugu) edo bertikalean (altuera handiagoaren efektua lortzeko) jar daitezke.\nPrezioa: 4 – 10 euro metro karratuko.\nHarria eta adreilua. Unitateka edo plaketa apaingarriak osatuz eskura daitezke eta material naturalak errealismo osoz imitatzen dituzte. Bistako adreiluak eta harlanduak baserri-giroa prezio merkean imitatzeko erabiltzen dira. Horrelakoetan, harri naturala baino merkeagoa den artifiziala baliatzen da (hondar, legar fin edo igeltsuz osaturiko hormigoi antzekoa). Plaketak astunak direnean, kola-mortairurekin finkatzen dira, eror ez daitezen.\nPrezioa: plaketak, 22 euro inguru, metro karratuko.\nTximiniak. Horrelakoak imitatzen dituzten estaldurek ez dauzkate pareta erregogorrak: armazoi apaingarri gisa baliatzen dira fundizio edota sistemetan (kristal bitrozeramiko batean barna sua erakusten duten estrukturak) edo egurtegietan (hauetan, baserri-airea emateko, kolore eta material naturalak leundu eta landu gabe erabiltzen dira).\nPrezioa: 350 – 1.500 euro artean.\nBestelakoak. Zoruan ez ezik, horma eta paretetan ere instalatzen da kortxoa. Espazio horiek, era berean, plastikozko beira-panelez jantz daitezke, era guztietako kolore eta tamainetan.\nAzkeneko joera eskaiolazko bukaerak (arku, zutabe, erlaitz edo sasi-sabaiak imitatzeko) eta egur edo poliuretanozko habeak sekula baino gehiago erabiltzea da, nork bere estiloarekin apaintzeko.\nHabeak. Era askotako material, kolore eta bukaeradunak fabrikatzen dira. Baserri-giroa zein giro modernoa sortzeko ipin daitezke, egur hutsezkoak edota imitaziokoak, beteak eta hutsak (hauen barnean kableak eta hodiak sar daitezke) daude merkatuan. Gehien ipintzen direnak (merkenak beraiek baitira) poliuretanozkoak dira. Habeak jartzeari esker, paretak eraitsi ondoren geratu diren zulo, arraildura eta juntak estal daitezke. Poliuretanozkoak berariazko silikonarekin itsasten dira (arin-arinak baitira) baina egurrezkoak josteko takoak sartu behar dira. Habeak duen bi metro bakoitzeko egurrezko hiru tako erabiltzea aholkatzen dute adituek. Ganbara eta bobedadun espazioetan biziki baliagarriak dira, bertan fokuak edo apaingarriak ezartzeko. Egurrezkoei, gainera, sabaian kateatu aurretik nahi den bukaera eman dakieke.\nPrezioa: 30 – 70 euro (poliuretanozkoak); 60 eurotik aurrera (egurrezkoak).


Gozatu merkatu segmentatuetan sartzeko askatasuna, sasoiko produktuak produktu demografikoetarako eskaintza orokorrean entregatzeko. Trivoshop-ek milioika produktu eta 6000 kategoria baino gehiago ditu gure Afiliatuek kanal egokietara egokitutako produktuak edukitzeaz gozatzeko. Gure bazkide bazkideak baloratzen ditugu eta hemen gaude mundu mailako lankidetza eskaintzeko gure kanal anitzeko programen bidez. Izena eman orain eta gozatu gure profesionalarekin zerbitzuak!\nGure Kidea Programari buruz\nIrabazi komisioa (% 10) bezeroak erosketa baliozko ordainketarekin amaitzen duenean. AI auditoretza erabiliz zure kontura zuzenean egindako ordainketekin osatutako prozesua da. Gozatu 24/7 diru laguntza erraza irabazteak.\nSalmentak eta eskaerak lankidetzan aritu gara!\nArgitaletxeentzako salmenten eta eskaeren afiliatuen sareak merkatuak, konparazio erosketa motorrak, blogariak, eragileak eta abar ahalbidetzen ditu gurekin bazkide gisa konektatzeko.\nDeskargatu gure marketin bermea, produktuen jarioak, bidali mezu bat gurekin eta jarraitu ordainketen eta komisioen errendimendua zure Salmenten eta Eskarien Argitaletxe kontutik zuzenean.\nIzena eman S&O Argitaletxe bihurtzeko gaur!


Norvegiako bandera Norvegiako armarria Izaskun Folgueira Idoia Zulueta 6.A NORVEGIA\nAURKIBIDEA 1.Aurkezpena 2.Aurkibidea 3.Kokapena 4.Erliebea 5.Kosta 6.Klima 7.Gastronomia 8.Moneta 9.Kultura 10.Oslo 11.Biztanleria 12.Amaiera\nMUGAK: -Iparraldean : Ozeano Artikoa dago. -Hegoaldean: Itsaso Baltikoa dago. -Ekialdean: Suedia eta Finlandia daude. -Mendebaldean: Ozeano Atlantikoa dago. Norvegia Europaren iparraldean dago. KOKAPENA\nEskandinaviako mendiak, Eskandinavia penintsula zeharkatzen duen mendilerroa da. Mendilerroaren mendebaldeko aldeak, Ipar Itsasoan itota, munduan famatuak diren Norvegiako fjordak sortzen ditu . Eskandinaviako mendiak hiru taldetan banatu daitezke: - Kjølen, Suedia eta Norvegia banatzen dituztenak. - Dofrineak Norvegiaren erdian daudenak, - Tulianoak, hegoaldean daudenak Hauek dira Norvegiako mendirik altuenak : 1. - 2469 m Galdhøpiggen (Oppland) 2. -2465 m Glittertind (Oppland) 3. -2405 m Store Skagastølstind (Sogn og Fjordane) 4.- 2387 m Store Styggedalstinden (Sogn og Fjordane) 5. -2373 m Skarstind (Oppland) 6. -2369 m Vesle Galdhøpiggen (Oppland) 7.- 2368 m Surtningssue (Oppland) 8. -2366 m Store Memurutinden (Oppland) 9. -2351 m Jervvasstind (Oppland) 10.- 2348 m Sentraltind (Oppland) ERLIEBEA\nIBAIAK: Ibai gehienak laburrak eta ur-emari handikoak dira, eta aintzira txiki asko daude. FIORDOAK: Norvegiako fiordoak izotza, harriak eta arkaitzaren arteko eraginen artean osatu ziren. Sognefjord, (Norvegiako fiordo bat), oso luzea da hau da ia munduko luzeena.Geirangerfjord fiordoa ur-jauzi luzeenak ditu. Lysefjord famatua da oso espektakularra eta polit delako, agian Norvegiako paisairik harrigrriena. KOSTA\nOsloko klima: Neguan tenperatura batez besteko -4ºC-koa da. Hau da klima hotza. Udan epelagoak dira baina ere nahiko hotza egiten du. KLIMA\nNorvegiako janari tipikoa: Norvegian arrain asko jaten dute. Norvegako janari tipikoa izokina da besteak-beste. Izokina GASTRONOMIA\nNorvegiako moneta: Norvegian ez dago euroa ez delako Europar Batasuna.Norvegian Corona dago. . MONETA\nDantza tradizionala: Norvegian ba dute dantza tadizonala Folklorea. Folklorerako ba dute arropa tradizional eta beresi batzuk. Folklorea herriko jaietan eta ezkontzetan dantzatzen da normalean . Folklorerako jantziak KULTURA\nBIZTANLERIA: Norvegia 4.478.500 biztanle ditu . Azalera 323.758 Dentsitatea 13,8 biz/km2 Norvegiako hiriburua Oslo da. Oslo. Norvegiako ekialdean kokatzen da. Osloko alkatea Fabian Stang deitzen da Osloko herritarrek Oslotarrak deitzen dira . HIRIBURUA: BIZTANLERIA ETA HIRIBURUA\nIdeia: Izaskun eta Idoia Argazkiak: Izaskun eta Idoia Egileak: Izaskun eta Idoia Textua: Izaskun eta Idoia EGILEAK


Datik enpresak IoT eraman du ibilgailu autonomoetara eta 4.0 Industriara - SPRI\nDatik enpresak IoT eraman du ibilgailu autonomoetara eta 4.0 Industriara\nEnpresa donostiarrak makinen mantenimendu prediktiboan aplikatzen du Gauzen Interneten eta Datu Handien arloan metatu duen ezagutza\nDatik enpresaren autobus autonomoetako bat.\nBusiness Insider aldizkariak duela gutxi eginiko txosten baten arabera, 2025ean 55.000 milioitik gora IoT (Internet of Things, Gauzen Internet) dispositibo egongo dira munduan. Kalkulatzen da une honetan 10.000 milioi IoT aparatu inguru daudela martxan, beraz, horrelako gailuetan egingo den inbertsioa 15 bilioi dolarretik gorakoa izango da datozen 8 urteetan. IoT gailuez ari garenean, esan nahi dugu Internetera konektatuta dagoen eta urruneko kokaleku batetik monitorizatu edota kontrolatu daitekeen edozein aparatu (etxetresna adimentsuak, sentsoreak, autoak…). Definizio horretatik kanpo gelditzen dira egunero erabiltzen diren gailuak, esaterako smartphone, tablet edo ordenagailuak.\nGauzen Internetek aplikazioak ditu hainbat arlotan. 2008an, Datik konpainia donostiarrak apustu irmoa egin zuen teknologia berrien inguruan duen ezagutza garraioaren mundura eramateko, lehenik, trenetara eta ondoren, automoziora, zehazkiago, autobusetara. 2011n Datik Irizar Taldean sartu zen, eta, gaur egun, erreferente da IoT teknologiak era desberdinetako ibilgailuei aplikatzeari dagokionez. “Datik enpresan konponbideak eskaintzen ditugu garraioaren eraginkortasuna eta sostengarritasuna, bidaiarien kalitatea eta kostuen optimizazioa hobetzeko. IoT sektoreak indar handia hartu du azken urteotan; erabaki dugu ezagutza hori garraioan aplikatzea, eta hasi gara orobat beste arlo batzuetara eramaten, esaterako, makinen mantenimendura” dio Iñigo Etxabek, Datik enpresako sortzaile eta teknologiako zuzendariak.\nDatik enpresaren IoT arloko proiektu garrantzitsuenetako bat da Malagan abian duten autobus autonomoen programa pilotu bat. “Ibilgailu autonomo baten bi eredu sortzen ari gara, hirigunera eramango dituztenak Malagako itsas-gurutzaldien portura iristen diren pasaiariak. Proiektu bakarra da Europa osoan, 12 metro eta zortzi tona baino gehiagoko eta 60 bat bidaiarirentzako gaitasuna duten autobusak direlako. Antzeko beste proiektu batzuetan ez bezala, autobusa ez da eremu mugatuetan ibiliko, baizik eta trafiko publikoari irekitako errepideetan” azaldu du Iñigo Etxabek.\nDatik enpresa sentsorika inplementatzen ari da bi eredu horietan, ibilgailuek bideko oztopoak detektatu ditzaten. Horrez gain, software bat sortuko du informazio guztia aztertzeko, eta horrela, adimen artifizialeko tresnak erabiliz, autobusari nolabaiteko pertzepzioa emateko. “Gure pertzepzio-softwareak askotariko elementuak detektatzen ditu, esaterako, autoak, oinezkoak eta trafikoko seinaleak. Elementu horiekin ingurune hurbileko ikuspegia sortzen du, eta gai da 3-4 segundo barru gerta daitekeenari buruzko iradokizunak egiteko. Ikus dezake pertsona bat oinezkoen pasabidean dagoela, zein lekutan dagoen zehazki eta norantz begira dagoen, eta parametro horien arabera aurreikus dezake zer egingo duen. Uste badu errepidea gurutzatuko duela, autobusak abiadura murriztu edo geldituko du” dio enpresako teknologiako zuzendariak. Espero da eredu hori –zeinak baditu baita ere ibilbideak simulatzeko errealitate birtualeko tresnak- prest egongo dela 2020ko udaberrirako. Proiektuak arrakasta badu, era horretako ibilgailuak egokitu ahal izango dira mundu osoko hirietan erabiltzeko.\nDatik enpresak badu beste proiektu handi bat, non elkarrekin uztartzen baititu IoT eta datuen analitika: Txileko Atacama basamortuko eguzki-energia planta bateko eguzki-xaflak monitorizatuko dituen sistema bat. IoT eta Datu Handien arloetan pilatutako esperientzia zabal horri esker, konpainia donostiarrak normaltzat jotzen du “ezagutza hori beste esparru batzuetara eramatea, adibidez, enpresa industrialetako makinen mantenimendu prediktibo, prebentibo edo proaktibora”.\nDatik enpresak dagoeneko ematen du makinen mantenimendurako zerbitzu oso eta integral bat, zerbitzu hauek eskaintzen dituena: makina sentsorizatzea, makinek jasotako informazioa hodeira bidaltzea konektagarritasun protokolo desberdinak erabiliz eta informazioa aztertzea hainbat algoritmo aplikatuz. Gehien erabiltzen diren sentsoreek edo IoT dispositiboek aldagai hauek neurtzen dituzte edozein makinaren funtzionamendua gainbegiratzean: “bibrazioak (oso frekuentzia altuko seinaleak dira, eta prozesatu egin behar dira informazioa hodeira bidali aurretik), tenperatura (asko eta azkar aldatzen da), mugimendua (adibidez, motor baten biraketak minutuko), soinua eta zarata (adieraz dezakete zerbait ez dabilela ondo) eta eragingailuak (behar bezala funtzionatzen duten), eta korronte eta tentsio elektrikoen neurketak eta kontrola” dio Iñigo Etxabek. Datik enpresak 45 langile ditu eta bulegoak dauzka Donostian, Mexikon eta Erresuma Batuan.


"Fake News"-ak ez dira atzo goizekoak\nGezurraren erabilera politikan oso zaharra da baina “Fake News”-ak adierazpidea hautatu zuen Collins-en hiztegiak 2017ko hedatuen bezala onartutako ingelesezko hitz berrien artean (eta Oxford-en hiztegiak, berriz, “egiaostea” aukeratu zuen 2016an).\nHalere, zer dira Fake News-ak?: funtsean kontrastatu gabeko berriak.\nJakina, orain arteko gizarteetan informazio helarazteko era simetrikoan, ahoz ahokoa izaten zen modu erabiliena eta eraginkorrena. Orain, berriz, internet dela medio, buruz buruko informazioaren elkar-trukea ematen da sarean. Beraz, orduko zurrumurru, bolo-bolo edota esamesak, ahoz eman beharrean, zuzenean edo telefonoaren bidez, sarean, hedatzen dira egun (facebook, you tube, instagram, twiter, whats-app…, eta gisakoen bidez).\nEta horrek horrela funtzionatu ohi du, zeren eta gaindituta dauden garai industrialei zegokien informazioa helarazteko era asimetrikoak, hedabide klasikoak, alegia telebista, egunkariak, berri-agentziak edota, neurri txikiagoan, irratiak… dagoeneko ez dira fidagarriak izaten. Honekin esan nahi dut gaurkotasun handiko hitza eta gaia direla, Fake News-ak nahiz eta atzo goizekoak ez izan. Horixe aztertu nahi izan dut nik liburutxo honetan.


Begiratu zeure bidean | Osatzetik Arintzera\n← Inor ez da terrorista jaio\nMandarinak gudaren erdian →\n3 responses to Begiratu zeure bidean\nNire etxean ere ez gara ohitura horren zaleak izan, baina ondo diozun bezala ” Ez dakizu zer daukazun falta zaizun arte”.Beharbada orain bere ausentziengatik ez luke zalantzarik izango ospakizunak egiteko. Oso hunkigarria da musikaren indarrari esker (edo lurrinarena edo zaporearena ere bai) hainbeste emozio eta oroitzapen azaleratzen zaizkigula. ” Vois sur ton chemin” itxaropenari egindako kantua da, une zailak igarotzen ari direnentzat. Benetan garrantzitsua zer den erakusten digu.\nMilesker Ana, zure iruzkinekin bloga elikatzeagatik. Asko estimatzen dizut.\nAsko eskertzen dizut, baina komentatzen jarraitzeko bultzada ere izango da , ehh!!!


Food 4 Futuren parte hartuko dugu, nekazaritzako elikagaien enpresentzako proposamen eta berrikuntzekin - Neiker\nHome Berriak Food 4 Futuren parte hartuko dugu, nekazaritzako elikagaien enpresentzako proposamen eta berrikuntzekin\nNEIKERek Food 4 Futuren parte hartuko du, nekazaritzako elikagaien enpresentzako proposamen eta berrikuntzekin\nZentro teknologikoak Food 4 Future berrikuntza eta teknologiaren nazioarteko azokaren bigarren edizioan parte hartuko du, maiatzaren 17tik 19ra, Bilbao Exhibition Centren.\nNEIKER Eusko Jaurlaritzaren ‘Land of Opportunities’ erakustokian izango da, non elikagai enpresa eta negozio berriak sortzeko laguntzak eta programak erakutsiko baitira.\nAzokan, NEIKERek nekazaritzako elikagaien enpresak teknologikoagoak eta lehiakorragoak izan daitezen egindako lana erakutsiko dute zentro teknologikoko ikertzaileek\nNekazaritzako elikagaien sektoreko soluzio, teknologia eta joera berritzaileenak ezagutzea funtsezkoa da sektoreko enpresak beren lehiakortasuna eta posizionamendua handitzeko gai izan daitezen, are gehiago elikagaien ekoizpena klima aldaketaren ondorioengatik nazioartean lehentasunezko gai bihurtu den garai honetan.\nJokaleku horretan, lehen sektorerako soluzio teknologiko berritzaileak eskaintzen espezializatuta dagoen NEIKER zentro teknologikoa Food 4 Future nazioarteko elikadura eta teknologiari buruzko biltzarrean izango da, maiatzaren 17tik 19ra, Barakaldoko (Bizkaia) Bilbao Exhibition Centren (BEC!). Ekitaldia elikagaien eraldaketa bultzatzen duten azken joerak ezagutzeko plataforma bihurtu da.\nZehazki, NEIKER Eusko Jaurlaritzaren “Land of Opportunities” standean egongo da, non Euskadik elikagai enpresa eta negozio berriak sortzeko eskaintzen dituen laguntzen eta programen ekosistema erakutsiko baita: ideia edo negozio berrietarako laguntza programak eta zerbitzuak; hazteko edo berritzeko interesa duten enpresa sendotuentzako ikerketa eta berrikuntza zentroen sare indartsua, etab.\nHalaber, ekitaldian zehar, zentro teknologikoak hainbat hitzaldi eskainiko ditu, nekazaritzako elikagaien sektore teknologikoagoa eta lehiakorragoa sustatzeko egiten duen lana jendeari ezagutarazteko. Zehazki, NEIKEReko ikertzaileek lau hitzaldi emango dituzte maiatzaren 17an eta 18an, elikaduraren berrikuntza eta teknologiari lotutako hainbat gai jorratzeko, hala nola nekazaritzaren eraldaketa zientziaren eta datuen bidez, nekazaritza jasangarria eta erregeneratiboa, eta agroekologiaren kontzeptua.\nTeknologia, nekazaritzako berrikuntzaren palanka\nLehenik eta behin, asteartean, maiatzak 17, 11:00etan, Landare Babes eta Ekoizpen departamentuko ikertzaile Gorka Landeras “AGRI-TECH: How is Digital and Data Science Transforming Agriculture and plant based industries” sesioan izango da, sektoreko beste profesional batzuekin batera, nekazaritzako hainbat teknologiaren garapena azaltzeko, nekazaritzako elikagaien prozesuak optimizatze aldera.\nEgun horretan bertan, 13:00etan, Animalia Ekoizpen departamentuko Nerea Mandanuliz ikertzaileak hartuko dio lekukoa. “Agri-sus: sustainable and regenerative agriculture” izeneko sesioan, audientziari azalduko dio nekazaritza mota horretan sartzen direla klima aldaketari aurre egiteko nekazaritza eta abeltzaintzako praktika, lurzoruaren materia organikoa berreraikiz eta lurzoru degradatuaren biodibertsitatea lehengoratuz. Saioaren moderatzailea Leire Barañano izango da, NEIKEReko zuzendari nagusia.\nArratsaldean, 17:30ean, Haritz Arriaga Baliabide Naturalen Kontserbaziorako saileko ikertzaileak elikagaien industriak karbono-isuriak murrizteko egiten dituen jarduerei buruz hitz egingo du, “Targeting Zero Carbon in Food” sesioan.\nAzkenik, hurrengo egunean (maiatzak 18), 16:30ean, doitasunezko nekazaritzan aditua den Asier Uribeetxeberria ikertzaileak, “Agroecology II: Transition to a sustainable production. Reducing the impact of production enhancers” izeneko sesioan, agroekologiaren kontzeptuak zer esan nahi duen azalduko du, eta nola murriztu daitekeen ekoizpenaren potentziatzaileen inpaktua aukera adimendunak erabiliz, gaur egungo ekoizpen ereduaren alternatiba gisa.


EAJ-PNV - Mikel Legardak esan du euskal talde sendo batek bakarrik berma dezakeela Madrilen euskal autogobernuaren defentsa\nMikel Legardak esan du euskal talde sendo batek bakarrik berma dezakeela Madrilen euskal autogobernuaren defentsa\nKongresurako hautagai arabarraren ustez autogobernu gehiagok ongizate handiagoa suposatzen du eta eredu hau arriskuan dago “ikuspegi eta jarrera birzentralizatzaile” baten ondorioz\n24 Apirila | Araba\nGaur goizean Eusko Legebiltzarraren aurrealdean egindako ekitaldian Kongresurako EAJ-PNVk aurkeztutako hautagai-zerrenda arabarraren buruak, Mikel Legardak, euskal autogobernua defendatu du. Esan duenez, kudeaketa erakundetuak ahalbideratu du herrialde moderno, ireki eta lehiakorra izatea eta gizarte kohesioa eta zerbitzu publiko aurreratuak izatea. Erakunde publikoen arteko elkarlanak eta arlo publiko eta pribatuaren arteko hitzarmenek egin dute posible hori guztia. “Gure ustez, autogobernu gehiago izateak ongizate handiagoa suposatzen du”, esan du Legardak.\nDiputatu arabarrak adierazi du euskal autogobernua arriskuan dagoela. “Inork ez dezala pentsa erraza izan denik. Oztopo ugari gainditu behar izan ditugu gure autogobernuak aurrera egin dezan. Murrizketak, birzentralizazioa, Gernikako Estatutuaren ez betetzeak, arrabolak, krisialdi ekonomikoak eta inpartziala eta independentea ez den arbitroa, Auzitegi Konstituzionala” esan du Legardak. “Euskadin eragina izango duen ikuspegi eta jarrera birzentralizatzaile baten aurrean gaude berriro” esan du. Legardak baieztatu du EAJ-PNVk irmo jarraituko duela alderdi zentralisten ikuspegi eta jarrera horren aurrean. “Bere garaian ez genuen onartu gure herri nortasuna disolbatu nahi zuen “guztiontzako kafea”. Orain ere ez dugu onartuko” esan du.\nLegardak azpimarratu du Euskadin ondo uztartu direla, batetik, bikaintasunez kudeatu diren zerbitzu publiko aurreratuak eta, bestetik, jasangarritasuna, planifikazio eta kudeaketa publikorako oinarrizko irizpide moduan”. “Norbaitek eredua aldatu nahi izatekotan, ez gara gu” baieztatu du.\nKongresurako hautagai arabarrak Madrilen talde sendoa behar dela esan du “autogobernu oso baten eskutik etorkizuna guk erabakitzeko aukera izan dezagun”. “Asko dugu jokoan datozen lau urteetan. Gure egonkortasuna eta autogobernua arriskuan daude. Eskubide historikoak eta ekonomi ituna arriskuan daude. Han, Madrilen, eskuin zentralista eta autoritarioaz gain, PSOE EAJ-PNV mugitzen denean baino ez da mugitzen eta, gainera, Ciudadanos limurtu nahian dabil” esan du.\nSenaturako hautagaiak, Almudena Otaolak, esan duenez, “EAJ-PNV izan da euskal autogobernuaren defendatzailerik onena eta hala izango da aurrerantzean ere. Izan ere, gure barne konstituzioa, Gernikako Estatutua, defendatzen dugu garapen ekonomiko, sozial eta politikoa lortzeko tresna moduan eta autogobernu handiagoa lortzeko lanean dihardugu”.


Hezkuntza egonaldia - Oihane Espúñez, Felipe Polanía | Tabakalera - Donostia / San Sebastián\nEgoiliarrak: Oihane Espúñez eta Felipe Polanía\nCAPP (Collaborative Arts Partnership Programme) testuinguru komunitarioetako arte-programatik abiatuta, Tabakalera Kultura Garaikidearen Nazioarteko Zentroan hezkuntza-arloko egonaldi bat egitea proposatu da eta bere abiapuntua honakoa da: Tabakalerako espazio publikoa bertako programarekin inongo loturarik izan gabe bertan ibiltzen diren gazteek beregana eta erabil dezaten sustatzea. Egonaldiaren helburua espazio publikoari eta gazte-identitateari buruzko hausnarketa bat eragitea da, hala nola espazioa erabiltzen duten gazteak Tabakalerako kultur proiektuarekin lotzeko estrategia metodologikoak sortzea eta abian jartzea.\nTabakalerako espazioaren barruan, 38.000 metro koadro ingurukoan, programaziorik gabeko eremu ireki asko daude, «kale-espazioak» deiturikoak. Zentrora datozen erabiltzaileek libreki okupatu ditzaketen leku zabalak dira, altzariren bat izan arren. Neguko hilabeteetan euria eta hotza iristearekin batera, gazte-talde askok «kale-espazio» horiek betetzen dituzte, batez ere asteburuetan, baina zentroak eskaintzen duen kultur arloko eta arte garaikideko programazioarekin benetako inplikaziorik izan gabe.\nHezkuntza gazteekiko elkarrizketa-prozesu gisa planteatu da. Horrek, estrategia pedagogiko-artistikoen bidez, «kale-espazio» horien diseinuaren eta erabileraren zehaztapenean parte hartzeko eta erabakitzeko aukera emango die.\nProzesu horretan parte hartuko duten egoiliarrak Felipe Polanía artista eta hezitzailea eta Oihane Espúñez hezitzaile eta sortzailea izango dira; azken horrek tokiko kontrako alderdi gisa jardungo du. Egonaldia zenbait epetan gauzatuko da: 2017ko otsailaren 20tik martxoaren 26era, eta maiatzaren 5etik 14ra bitarte.\nCAPP Collaborative Arts Partnership Programme sarearen ekimenen baitan kokatutako proiektua.\nEuropar Batasunaren Europe Creative programaren bitartez ko-finantziatua.\nData: 2017-02-20 > 2017-05-14\nKultur kudeatzaile eta hezitzailea\nEkintzaile politikoa eta hezitzailea


AUZO-LOTSA 27 MARTUTENEKO TRENA | elinberri\n2022. maiatzak 29 Albisteak, Xanti Begiristain Madotz\nZizur Nagusiko eskola publikoan, astelehen batean, Martuteneko trena izeneko abestia lantzea erabaki nuen, asteko lehenengo egunari alaitasun pixka bat emate aldera. Gauzak hala, goizeko une jakin batean, A ereduko hiru urteko neska-mutikoei eskatu nien ilara batean jartzeko, pasabidean, trenaren antzezpena hobeki egiteko asmotan.\n–Tira, haurrak, jar zaitezte nire atzean, trenean joan behar dugu eta!–. Esan nien animoso-animoso, abesten hasi baino lehen.\nNik hantxe ekin nion abestiari, pozik eta kontentu: <<Triki-traka, triki-tra Martuteneko trena, triki-traka, triki-tra zubitik barrena>>. Baina, ume deabrutxo haiek, ilara luzea, mugimendu azkarra eta zalaparta alai hura sumatu bezain azkar, sanferminetako entzierro bat antzezten ari ginela interpretatu zuten, noski, eta, aida batean, batzuk nire aurrean kokatu ziren, beste batzuk atzean, eta, falta zirenak, gurpil aulkiaren gainean, ahal zuten bezala: motorren gainean, oinpekoetan zutik eta abar. Bat-batean:\n–Je toro, je toro!\n–Etorri, etorri azkar!\n–Lasterka!–. Hasi zitzaizkidan haur guztiak oihuka eta jauzika, pozak txoratzen, aztoraturik.\nNi, berehalaxe ohartu nintzen, han, egundoko porrota eta zapuzkeria jasan nituela, eta, egoera hura, mikaztasunez, onartu besterik ez nuen izan. Geroago, zuzendariarekin hitz egin, nire arazo eta zailtasunak berriro azaldu, eta, azkenean, hiru urtekoen taldea, behinik behin, kendu zidaten; hark lasaitu txiki bat behintzat ekarri zidan. Handik aurrera, lau urtekoekin jarraitu nuen A ereduan, gehi bertsolaritza ematen D eredukoei, itzulpen bat edo beste egiten eta abar. Baina ezin dut ezkutatu, Hezkuntza Sailaren jokabide arduragabe hark, nire ahalmena alferrik galdu izana sentiarazi zidala, bi ikasturte luze haietan.


Otegik euskal errepublikaren horizontean kokatu du EH Bildu egindako elkarrizketa batean\nEuropa Pressi eskainitako elkarrizketan, EH Bilduko koordinatzaile nagusiak euskal errepublika independentearen etorkizuna azpimarratu du.\nArnaldo Otegi EH Bilduko koordinatzaile nagusiak Europa Press albiste agentziari eskainitako elkarrizketan azpimarratu duenez, euren helburua "Euskal errepublika independentea" da, baina "presarik eta antsietaterik gabe", horretarako gehiengo nahikoa behar dela jakin badakitelako. Hemen Estatuko aurrekontuen babesa bezalako erabakiak testuinguruan kokatu ditu.\nEH Bilduko buruak adierazi duenez, bere alderdiak Aurrekontuak babestu ahal izateko "arrazoi nagusia eskuina eta eskuin muturra gelditzea eta jendearentzako eskubideak irabaztea" izan da, koronabirusen krisiak eragindako osasun, ekonomia eta gizarte krisia dela eta.\nTestuinguru horretan, "Eskubide sozialak eta ekonomikoak, espetxe-politika arrunta eta lurraldeetako arazo nazionalak modu demokratikoan" kontuan hartu ahal izateko, inbestidura-taldeen babesarekin kontuak aurrera ateratzearen aldeko apustua egin du.\nHori dela eta, behin kontuak onartuta, "Hauteskunde programa, Gobernu programa propioa eta euskal alderdi subiranistarekin lortutako akordioa zehazten dituen norabidean ibiltzeko" eskatu dio Jaurlaritzari.\nOtegik ziurtatu duenez, Estatuko Aurrekontu Orokorrei babesa emateak ez dio esan nahi Pedro Sanchezen Gobernuari "txeke zuri bat" denik, eta "dagoeneko" lan erreforma bertan behera uztea eskatu dio, "Langileek, euskal herritarrek ez ezik, Estatu osokoek ere, urte askoan galdu zituzten eskubideak berreskura ditzaten".\n"PSOEk, Podemosek eta EH Bilduk sinatutako akordioan dago. Norbaitek ñabardura bat sartu zuen ondoren, eta esan zuen alderdirik kaltegarrienetatik hasiko ginela, bada, egin ", esan du, eta nabarmendu du aurretik" hiru urte "daudela" ibiltzeko ", eta ibilbide horretan" jendeari mesede egiteko akordio gehiago "lortzea espero duela.\nOtegik "bere horretan" baloratu du Estatuan II. Errepublikatik ematen ez zen Gobernua egotea, baina "estetikak bakarrik ez du balio, ekintzekin batera etorri behar du", ohartarazi du.\nEH Bilduko koordinatzaile nagusiak esan du bere alderdiak ez diola independentista izateari utziko, eta berretsi du "Euskal Errepublika independente" bat eratzeko bidean aurrera egiteko asmoa duela. Hala ere, zehaztu duenez, "Ez du presarik, ezta antsietaterik ere, bizpahiru urtetan akordioa lortzeko".\n"Guk lasaitasun handia dugu, proiektu sendoa garelako, hazten ari delako eta bere eragin-esparruak muntatzen ari delako, eta ez gaudelako irrikaz edo presa handiegia dugulako, baina norabide horretan aurrera egiten hasi behar dugula uste dugu. Lasaitasun estrategikoarekin hartu dugu ", gaineratu du.\nIldo horretan, "Hau ez da etzirako, besteak beste, gaur ez dagoelako aldarrikapen horren aldeko gehiengorik, EAJri buruz egiten diren espekulazioak alde batera utzita", esan du.\n"Gehiengo nahikoa" dagoenean soilik planteatu ahal izango dute "adostutako errefortzu baten beharra". Bere ustez, "Estatu espainiarreko arazo estrukturala bozkatuz bakarrik konpon daiteke".\nHori dela eta, Gobernu honek erronka horri erantzun behar diola ohartarazi du, egon daitekeen "aurrerakoiena" delako. "Bestela, nekez aurki daiteke Estatuan euskal eta kataluniar arazo nazionalen konponbide demokratikoa norekin adostu", azpimarratu du.\nHalaber, horren aurrean, "Eskuin autoritariora itzultzeko" aukera baino ez dagoela esan du, eta ohartarazi du "Europako edozein herrialdetan imajinaezinak izango liratekeen gauzak" entzuten ari direla, "26 milioi pertsonaren fusilamenduak planteatzen dituen jeneral erretiratu bat", Armadako goi-agintari ohien txatari erreferentzia eginez.\nAurrekontuen aldeko botoaren atzean presoen auzia konpontzeko akordiorik ez dagoela azpimarratu ostean, bidea oso sinplea dela esan du, "Ohiko legedia" aplikatzea nahikoa delako, eta horretarako Sanchezen eta Iglesiasen Exekutiboa ere "aukera leiho bat" dela gaineratu du.\nArnaldo Otegik "salbuespenezko" politikarekin amaitzeko eskatu du, "Egoera jakin batean eta asmo politiko jakin batekin" jorratu baitzen, "Espetxe politikan urruntzea ez dagoelako aurreikusita" eta preso guztiek "etxetik ahalik eta gertuen" egon behar dutelako.


Puztutako hitzak | Iritzia | 7K - zazpika astekaria\n2021 AZA. 07\nPertsonalizatua, norbere beharren neurrikoa, pertsona erdigunean jartzen duena... puztutako hitzak dira, haizez beteak, tamalez herritar askori aurpegian lehertzen zaizkienak; eskola bat, erietxe bat edota zaharren egoitza bat zapaltzen dutenean, adibidez\nPertsonalizatua, norbere beharren neurrikoa, pertsonak erdigunean jartzen dituena... Zenbatetan ez ote ditugun entzun hitzok agintarien ahotan. Osasungintzaz ari direnean, hezkuntzaz, zaintzaz edo berdin eguraldiaz. Beharra dutenean ateratzen dituzte mezu horiek eta merke saltzen dituzte. «Bonito y barato».\nPuztutako hitzak dira, haizez beteak eta, zoritxarrez, herritar askori maiz aurpegian bertan lehertzen zaizkienak; erietxe bat, zaharren egoitza bat edota eskola bat zapaltzen dutenean, adibidez. Haurraren bila eskolara joan eta goiz osoko mukiak aurpegian pegatuta dituela? Normala, hainbeste ikaslerekin nahikoa egiten du irakasleak jasotako ume kopuru bera bueltatzen eguna amaitzen denean.\nMukiak baino dramatikoagoa izan daiteke. Demagun laurogei urteko emakumea erietxean dagoela, ebakuntza bat egin diotelako. Orain arte bakarrik joaten zen komunera, baina erizainak esan dio ezin duela bakarrik joan, abisatzeko beharra duenean. Abisatu omen die, askotan, eta haiek etorri ez. Txirrina jo du hirutan eta beste bitan azaldu dio interfonoz bestaldeko ahots horri komunera joan behar duela. Itxoiteko, joango dela norbait laguntzera. Eta ordu bat zain.\nBiloba bisitan joan zaionean izerditan, larri, negarguraz topatu du ohearen izkinan. Komunera joan nahi duela, ordubete zain daramala eta ez dela inor etortzen. Bilobak lagundu dio komuneraino; haserrearen, amorruaren eta umiliazioaren pausajez. Komunean lasaitua hartu eta bueltatu da ohera. Eta han azaldu da osasun langilea, ea ez ote duen komunera joan behar. Emakumeak esan dio egin duela komunerako buelta, bere zain bazegoen gainean egingo zituela egin beharrekoak. Eta osasun langileak sekulako errieta egin die: arduragabe hutsak izan direla, erortzeko arriskua zegoela, ea erotu ote diren. Amonak erantzun dio ea jan, lo eta kaka haiek programatutako orduan egin behar ote duen.\nSuminduta alde egin du osasun langileak eta segidan azaldu da berriz. «Akabo komunerako bueltak. Aurrerantzean ez duzu inolako arazorik izango». Eta fardela jarri dio ohean dagoen emakumeari. Amona-bilobei malkoz bete zaizkie begiak, kolore berekoak, genetikaren kapritxoak.\nEz da langilearen errua. Borondatea izanda ere, ezingo lioke gaixo bakoitzari komunera lagundu beharra sortzen zaion unean. Zenbakiak erraz kabitzen dira politikarien programetan, baina pertsonak ez. Baina arreta pertsonalizatua hori da, hain xume eta gordin; komunerako gogoa duenak behar duenean joateko modua izatea. Baina horretarako baliabideak behar dira, behar adina langile kontratatu behar dira, hitz ponpoxoek ez dakitelako komunerako bidea.


Irekia Eusko Jaurlaritza - Gobierno Vasco :: 146.250 euro atzerriko hizkuntza indartzeko, lanbide heziketako zikloetan (Gobernu Bilera 2018-09-25)\n146.250 euro atzerriko hizkuntza indartzeko, …\n<img src="https://www.irekia.euskadi.eus/uploads/cover_photos/48581/original/logoconsejo.jpg" style="max-width:100%" alt="" />\nGobernu Kontseiluak, Hezkuntza sailburuaren proposamenez, gaurko bileran onartu du Agindu bat, heziketa-zikloak ematen dituzten itunpeko ikastetxeetan 2018-2019 ikasturtean zehar atzerriko hizkuntza indartzeko laguntzak deitzen dituena.\n146.250 euroko diru-kopurua duen deialdi honek laguntzak ematen ditu Lanbide Heziketako zikloetako ikasleei atzerriko hizkuntza irakasteko, ikastetxean bertan eta eskola-orduetatik kanpo antolaturiko eskolak. Ikastaro horiek gutxienez 80 eta gehienez 100 orduko iraupena izan beharko dute, eta ikastetxeko irakasleek eurek eman beharko dituzte.\nMintzamenaren komunikazio-gaitasuna landuko da bereziki ikastaro horietan ikasleekin, solasaldiak eta ahozko azalpenak. Ikastaroa antolatu duen ikastetxeko Goi Mailako zein Erdi Mailako heziketa zikloetako ikasleek parte hartu ahal izango dute ikastaro horietan. Deialdi honen bidez lagundu ahal izateko, hizkuntza bakoitzeko taldean gutxienez 10 ikasle egongo dira, eta gehienez 20.


Arrainak vs. zefalopodoak « uhandreak\n« Anfibio ezkatadun paradoxikoak\nAnd the grunion ran again… »\nArrainen arrakasta horren gakoa da hemen, laburki, aztertu nahi duguna. Litekeena da oxigenoa izatea gako hori, edo hobeto esan, oxigenoarekin zerikusi handia duten fisiologia-ezaugarriak izatea gakoa.\nZefalopodoen igeri egiteko modua ikusgarria da, benetan, eta oso trebeak dira. Baina ez da bat ere eraginkorra arrainen igeri egiteko moduaren alboan. Zefalopodoen jet-propultsioko igeriketa oso garestia baita. Energia asko kontsumitzen du eta, energiarekin batera, oxigeno asko. Izan ere, zefalopodo batek arrain batek baino lau bider oxigeno gehiago kontsumitu behar du abiadura bera lortzeko.\nEnergia gehiago kontsumitu behar izatea, berez, kontrako argia da janari-gertutasuna mugagarria denean (eta ia beti izaten da mugagarria janaria). Baina baliteke energia baino gehiago oxigenoa izatea kasu honetan gakoa. Alde batetik abiadura bera garatzeko lau bider oxigeno gehiago erabili behar baitute zefalopodoek arrainek baino. Garrantzi handikoa izan daiteke hori, noski, baina horrez gain, zefalopodoen odolaren oxigeno-kapazitatea arrainena baino askoz apalagoa da. Izan ere, %5-koa da zefalopodoena eta %10ekoa arrainena. Horren ondorioz, askoz oxigeno gehiago eskura dezakete kanpo-mediotik arrainek zefalopodoek baino, bikoitza, zehatzago izateko.\nZefalopodoen arnas-pigmentua hemozianina da eta arrainena hemoglobina. Gainera, globulu gorrien barruan gordetzen dute arrainek, baina zefalopodoek disolbatuta dute plasman. Hori dela eta, zefalopodoek ezin izango lukete eduki hemozianinako kontzentrazio garaiagorik, zeren pigmentua disolbatuta egonik bere kontzentrazioa handituko balitz odolaren biskositatea garaiegi izango bailitzateke.\nLaburtuz, arrainek garatu zuten igeri egiteko modua batetik eta arnas pigmentuaren ezaugarriak bestetik, gakoak izan bide ziren ozeanoetako harrapari nagusi gisa gailendu ahal izateko.\nOharra: irudia Ozeana webgunetik hartua dago\nmaiatza 26th, 2010 | Etiketak:arnas pigmentuak, arrainak, hemoglobina, hemozianina, jet-propultsioa, zefalopodoak | Atala: Sailkatugabeak\n5 iruzkin honentzako: Arrainak vs. zefalopodoak\nuztaila 12th, 2010 at 10:39\nEgia al da olagarroek arraine batzuej baina adimen handia dutela. Badakigu oso zaila dela adimen-neurri objektiboak erabiltzea, baina…\nuztaila 12th, 2010 at 10:41\nNik esango nuke baietz, baina egia esan, ez dakit, eta ez dakit neurtzerik ote dagoen.\nuztaila 12th, 2010 at 10:42\nEgia al da olagarroek arrain batzuek baina adimen handia dutela? Badakigu oso zaila dela adimen-neurri objektiboak erabiltzea, baina, deigarri gertatzen zait eboluzioan aurrerago dauden (beranduagokoak diren) arrain horiek adimenean “atzera” egotea. Askotan gertatzen ote da “desfase” hori animalien artean?\nuztaila 12th, 2010 at 10:44\nHonen antzerako zerbait esan zigun aspaldi Pilik, Txema eta biok bere Burgoseko etxean egon ginenean. Ordutik, Txema liluraturik dago eboluzio/adimen lotura hori dela-eta.\nuztaila 12th, 2010 at 10:48\nGaraikideagoak izateagatik ahalmen handiagoa edukitzearen ideia hori ez da zuzena. Eboluzioa ez da aurreratze sistematikoa.


Hitz gutxitan: Mudantza • ZUZEU\nHitz gutxitan: Mudantza\nMuskerrek eta sugandilek lantzean, lantzean, berritu egiten dute azala. Zaharra lehortzen zaie, arretu eta oskoldu, eta gorputzak bertatik irten beste erremediorik ez du izaten. Arrautzetik irtetzea eta berriz jaiotzea bezalaxe, lehen baino koloretsuago eta, itxuraz, gazteago, biziago.\nPaguroideoek, karramarro ermitauek, aldiz, oskola dute babesleku. Baina hazten doazen heinean oskola berri bat topatu behar izaten dute, inon kabituko badira. Moluskuen oskola bila hasten dira arroka artean, ahalik eta gordelekurik indartsu eta neurrikoenaren bila. Eta aldaketaren une horretantxe dira zaurgarrien. Harrapakariak beti daude zelatan.\nAzken egunotan ni ere mudantzan nabil eta paguroidea bezain babesgabe sentitu naiz etxe zaharra utzi eta berrira sartu arteko tartean. Hazten ikusi nauen Zarautzen oskola huts asko egonagatik ere, Aiara ihes egin behar izan dut bikotearekin. Eta sentitu naiz babesgabe eta kaltebera. Tira, azkenean sartu gara neurriko zaigun etxolara eta hustu ditugu trastoak. Lehen gaua teilatupe berrian.\nAkaso narrastiek nola, zaharretik ihes egin eta gaztetzeko balioko digu, behinik behin. Lehen baino biziago sentitzeko.\nhitz gutxitan, mudantza\nUsteldutako harana eta aran ustelak (I)\nNola izan erreferente euskarazko komunikazioan?


Hobekuntzak irakurlekuak erreserbatzeko sisteman « ehuBiblioteka\n« ADI! IKASTEKO GELAK ITXITA // ¡ATENCIÓN! SALAS DE ESTUDIO CERRADAS\nMejoras en la aplicación de reserva de puestos de estudio »\nUPV/EHUko biblioteka handietan (Araba, Gipuzkoa eta Bizkaiko Campusetakoak gehi Sarrikoko Ekonomia etaIkusi bidalketa Enpresakoa) irakurlekuak aldez aurretik erreserbatzeko QR4 Services aplikazioak hobekuntzak izan ditu, eta sortu ohi diren arazoak nola ekidin ere ikasi dugu.\nZerbitzua hasi zenetik enpresak hainbat aldiz handitu ditu sistemaren abiadura eta kudeaketa ahalmena, eta momentu honetan inolako arazorik gabe kudea ditzake 1.000 erreserba eskaera minutuko.\nBibliotekako web guneko bannerra\nBibliotekako web guneraren eskuinaldeko zutabean erreserba sistemari buruzko informazio guztia emango dizun banerra topatuko duzu, irudian\nBertan, biblioteka bakoitzean dauden irakurlekuak erreserbatzeko lotura zuzenak topatuko dituzu:\nGipuzkoako Campuseko Biblioteka – Carlos Santamaría Zentroa. Edukiera: 334 irakurleku\nArabako Campuseko Biblioteka – Koldo Mitxelena. Edukiera: 208 irakurleku\nBizkaiko Campuseko Biblioteka – Leioa. Edukiera: 309 irakurleku\nEkonomia eta Enpresa Fakultateko Biblioteka – Sarriko. Edukiera: 112 irakurleku\nErreserbak telefonoz ezabatzea\nIrakurlekuen erreserba webgunearen edo telefono mugikorreko aplikazioaren bitartez egin daiteke, baina erreserbak ezabatzea aplikazioaren bitartez egiten da. Orain aukera berria sortu da eta erresebak bertan behera uzteko, erreserba egin duzun bibliotekako mailegumahaira jo ezkero, hala aurrez-aurre nola telefonoz.\nArabako Campuseko Biblioteka 945014036\nGipuzkoako Campuseko Biblioteka 943018860\nLeioako Campuseko Biblioteka 946017946\nEkonomia eta Enpresa Biblioteka (Sarriko) 946017053\nNola ekidin edo zuzendu akats ohikoenak\nERREGISTRATZERAKOAN. Webgunearen eta aplikazioaren arteko lotura norberaren NANa da. Zure burua erregistratzen duzunean NANa edo Atzerritarren\nHori gertatzen bazaizu, QR4 Services-eko sail teknikora idatzi, posta elektroniko honetara.tecnico@qr4events.com\nErregistro egiten duzunean, ez jarri azenturik eta Ñren ordez, N idatzi.\nERRESERBA EZABATZERAKOAN. Irakurlekuak oso baliabide urria eta preziatua dira momentu hauetan. Ezin bazara etorri, zure erreserba ezabatu behar duzu, irakurleku hori beste pertsona batek erabil dezan.\nWebgunearen bitartez ezin da erreserba bertan behera utzi. Egiteko moduak hauek dira: aplikazioaren bitartez edo mailegumahaira joz.\nTxanda hasita badago, ezin izango duzu erreserba aplikazioaren bitartez ezabatu. Mailegumahaira deitu behar duzu, geuk ezabatzeko.\nAplikazioan erregistratu zinenean zure NANa edo antzekoa sartu ezean, aplikazioan ez zaizu inolako erreserbarik agertuko. Horrek ez du esan nahi erreserba egin gabe geratu zenik. Gehienetan, erreserba eginda dago, baina ezin duzu aplikazioan ikusi zure NANa ez sartzeagatik edo txarto sartzeagatik.\nErreserba aplikazioaren bidez ezabatzeko zure erreserba aplikazioan zabaldu eta pertsonaren izenaren ondoan agertzen den X hizkian jo.\nEmaiozu denbora pixka bat aplikazioak bere lana egin dezan. Oso gutxi izango da.\nEzabatzeko X horretan behin ta berriz jotzen baduzu, aplikazioa itxi egingo da.\nIrakurlekuen aurretiko erreserba sistema berriari buruz jakin nahi duzun guztia\n24 maiatza, 2021 | Tags: Arabako Campuseko Biblioteka, Biblioteka, Bizkaiko Campuseko Biblioteka (Leioa), Ekonomia eta Enpresa Fakultateko Biblioteka (Sarriko), Erreserbak, erreserbak ezabatzeko prozedura, Gipuzkoako Campuseko Biblioteka, hobekuntzak, irakurlekuak, QR4 Services, sistema, UPV/EHU, [.eus] | Category: 02 ZERBITZUAK


Izapidetzako Kidegoko funtzionarioen izendapena (barne-sustapena)\nUrriaren 18ko JUS/1151/2018 Agindua argitaratu da, irailaren 25eko JUS/931/2017 Aginduak deitutakoa, zeinen bitartez Prozesu eta Administrazio Izapidetzako Kidegoan barne sustapen bidez sartzeko hautaketa prozesua gainditu duten hautagaiak funtzionario izendatzen diren.\nIzapidetzako Kidegoko funtzionarioen izendapena (barne-sustapena) (pdf, 566 KB)\nIzapidetzako EPE (barne-sustapena) gainditu duten hautagaien behin betiko zerrenda\nJUS/865/2018 Agindua, uztailaren 27koa, Izapidetzako (barne-sustapena) Kidegoaren hautaketa prozesua gainditu duten hautagaien behin betiko zerrenda argitaratzen duena.\nIzapidetzako EPE gainditu duten hautagaien behin betiko zerrenda (JUS/865/2018 Agindua) (barne-sustapena) (pdf, 489 KB)\nAbuztuaren 10ean argitaratuko da BOEn Izapidetzako Kidegoko 2016ko EPE (barne-sustapena) gainditu duten hautagaien zerrenda\n03/08/2018 Justizia Administrazioaren Zuzendaritzak jakinarazten du, JUS/931/2017 Aginduak, irailaren 25ekoak (urriaren 4ko BOE) deitutako Izapidetze Prozesal eta Administratiboko kidegoetan barnesustapen bidez sartzeko hautaketaprozesuetako Oposizio eta Konkurtso faseak amaitu direla. Gauzak horrela, onartuen behin betiko zerrenda, eta destino-eskaera zein gainerako dokumentazioa aurkezteko epea datorren abuztuaren 10ean argitaratuko da. Justizia Administrazioaren Zuzendaritzaren oharra (pdf, 64 KB)\nIzapidetzako EPEan (barne-sustapena) Foru-Zuzenbideko hautazko proba egiteko deialdia\nJUS/931/2015 Aginduak, irailaren 25ekoak, Justizia Administrazioaren Izapidetza Prozesal eta Administratiboko kidegoetan barne sustapen bidez sartzeko hautazko-probak deitu zituen. Foru-Zuzenbideko hautazko proba 2018ko uztailaren 3an izango da.\nEguna: 2018ko uztailak 3.\nLekua: Eusko Jaurlaritzaren eraikina, Egurrezkoa Aretoa. Donostia-San Sebastián kalea, 1. 01010 Gasteiz.\nJUS/6/2018 Agindua, urtarrilaren 11koa, Kudeaketa eta Izapidetzako EPEan onartutakoen eta ez-onartutakoen behin betiko zerrenda onartzen duena (barne-sustapena) (pdf, 277 KB)Kaleratzeko arrazoiak (pdf, 28 KB)Izapidetzako deialdian (barne-sustapena) onartutakoen eta ez-onartutakoen behin betiko zerrenda (pdf, 126 KB)


Positibo berririk ez dute atzeman azken orduetan Azpeitian - Azpeitia - uztarria.eus\nPositibo berririk ez dute atzeman azken orduetan Azpeitian\nAndoni Elduaien 2020-09-15 13:02\nEskualdean sei kasu zenbatu zituen atzo egindako PCR probetan. Araban, Bizkaian eta Gipuzkoan 6.721 proba egin zituzten atzo, eta guztira 287 kasu positibo atzeman zituzten.\nEusko Jaurlaritzaren Osasun Sailak gaur emandako datuen arabera, atzo ez zuten SARS-CoV-2 birusarekin kutsatutako kasu berririk zenbatu Azpeitian; joan den ostiralean ere ez zen positiborik izan herrian, zapatuan bi atzeman dituzten, eta igandean bakarra.\nEskualdean sei kasu atzeman ditu Osasun Sailak: Zarautzen eta Zumaian bina, eta Azkoitian eta Orion bana. Gainerako herrietan ez dute positibo berrik hauteman PCR probetan.


Saria bete dantza Coliseoan | Kezka Dantza Taldea\nSaria bete dantza Coliseoan\nAipatu genuen apirilean, aurten Eibarko Klub Deportiboko dantza taldea, gerora Kezka izena jaso zuena, sortu zenetik 50 urte betetzen zirela. Urte bete-betea izaten ari gara (Inauterietan koko-dantzak, Axeri-boda\nikuskizuna, York-en Sword Spectacular jaialdia, Utahkoen bisita,… )\neta propio urteurrenari begira ekitaldi gutxi antolatu ditugu.\nApirilaren 13an Arraten ospatu genuen 50. urteurrena eta orain,\nazaroaren 15ean, Kezkarekin elkarlanean dabiltzan zenbait talde lagun\ngonbidatu ditugu elkarrekin jaialdi bat egiteko Coliseo antzokian.\n“Koko-moko, sária bete moko” kantatu genuen aratusteetan,\nkoko-dantzetan, eta orain “Saria bete dantza” izeneko emanaldia\nantolatu dugu. “Sária” otarra da Eibarren, eta “Coliseoa bete dantza”\negin nahi dugu datorren azaroaren 15ean.\nKezka & friends\nAzken urteotan lagun izan dituen taldeetako batzuk gonbidatu ditugu gurekin batera dantzatu eta urteurrena ospatzera. Donostiako Argia, Galdakaoko Andra Mari, Iruñeko Duguna, Añorgako Arkaitz eta Elgoibarko Haritz taldeek emanaldi berezia eskainiko dute Kezka dantza taldearekin batera\nAzken urteotako Kezka dantza taldearen dantza ibilbidean funtsezkoak izan diren eta gure laguntzat ditugun dantzari eta dantza taldeak gonbidatu ditugu jaialdirako. Denek eman dute baiezkoa eta poz handia dugu, gure jardueran erreferente izan diren eta diren taldeak dantzatuko baitira gurekin batera Coliseoan.\nSaria bete dantza\nArgia, Andra Mari, Duguna, Arkaitz, Haritz eta Kezka dantza taldeak\n2008ko azaroaren 15ean, 19.30etan\nKategoria Emanaldiak 2008/10/28 egilea dantzak.\n← Ezpata-dantzak axerien ezteietan Eibarko Udalak Txopitea eta Pakea saria emango dio Kezkari →\n2020 urte-pandemiko baten dantza-kronika\nPlazara Dantzara 1993: atzera begira festarik gabeko San Andres hauetan\nKezka dantza eskola ETB1en\nDantza gaitezen biharamunik ez balego bezala


Eugenio Aranburu, Galarretako epailea, hil da | Oriamendi 2010\n62 urteko oriotar erremontista ohiak, larunbatean zuzendu zuen epaile gisa bere azken jaialdia Hernaniko frontoian.\nEugenio Aranburu, Galarretako erdiko epailea, atzo arratsaldean hil zen bat-batean, 62 urte zituela, Orioko bere etxean, bere herrian. Azken aldiz hernaniko frontoian egin zuen lana larunbateko jaialdian. 1990ean erremontetik erretiratu ondoren, Joxe aitarengandik jaso zuen postu hori. Azken 32 urteak Galarretan eman ditu epaile, eta azken 12ak Oriamendi enpresarekin.\nEugenio Aranburu 14 urterekin hasi zen erremontean, Galarretan, 1974an, eta 1978an egin zuen debuta erremontista profesional gisa. Aurrelaria, proiekzioarekin iritsi zen, harik eta hanketan hausturak eragin zizkion auto istripu batek bere ibilbide hasiberria eten zuen arte. Horrek profesional gisa zuen ibilbidea laburtu zuen, 1990ean amaitu zena. Bere kirol ibilbidea amaitu bezain laster epaile gisa hasi zen.\nDenek maite zuten, eta hutsune handia uzten du zaleen, erremontisten eta erremonteko estamentu guztien artean. Oriamendiren familiak doluminak eta besarkada handi bat eman nahi dizkio familiari, eta atsekabetuta dago gertatutakoarekin.\nHileta astearte arratsaldean izango da Orioko San Nikolas elizan.


"Falta zaigu euskalgintzak elkar hartuta bere egiteko estrategikoan sinestea" | Gizartea | Berria\n"Falta zaigu euskalgintzak elkar hartuta bere egiteko estrategikoan sinestea"\nEusko Ikaskuntzaren Manuel Lekuona saria jasoko du gaur Torrealdaik. Euskararen eta euskal kulturaren alde "erreferente" eta "eredugarri" izan delako saritu dute. Papereko elkarrizketaren bertsio luzea da hau.\n"Esker onez, eta lotsa pixka batekin ere bai". Hala jasoko du Manuel Lekuona saria Joan Mari Torrealdaik (Forua, Bizkaia, 1942). "Sari partekatua" izango dela iragarri du. Eusko Ikaskuntzaren saria Martin Ugalde kultur parkean jasotzea erabaki du. Torrealdairentzat ikurra da kultur parkea. "Herri ekimenak egindako gunea da. Geuk geure indar soilez egindakoa. Beti instituzioen dependentzian egon partez, horrelako egiturak sortuko bagenitu, beste oilar batek joko liguke". Ibilbideagatik jaso du saria, eta hori errepasatu du elkarrizketan.\nIkusgarritasuna emateko euskal kulturgintzari. Gu klandestinitatetik gatoz. Gazteek ezagutu duten klandestinitatea gehienez ere politikoa da, batzuen klandestinitate politikoa. Baina gizarte osoa klandestinoa denean, adierazpen askatasuna posible ez denean, euskal libururik ezin denean idatzi ez delako publikatzen ahal, ezin delako erosi... Uste dut horrek markatua nagoela neurri batean. Nire egiteko handienetako bat izan da euskal kulturari ikusgarritasuna ematea. Egin ditudan lanak —Euskal idazleak gaur, Euskal kultura gaur...— zera esateko ziren: “Errealitate bat badago hemen. Errealitate hori ez da ezagutzen, baina existitzen da”. Euskal mundua unibertso bat da, ez eranskin edo zatitxo bat. Osotasun bat badago hor, baina ez da ezagutzen. Orain esaten da bi kultura —erdal kultura eta euskal kultura— bizkar emanda egon direla. Ez da egia. Gu erdal kulturaren barruan ere bagaude; haiek daude gugandik aparte. Beraz, planteamendua egiten badugu era horretara, sekula ez gara iritsiko gauzak ondo analizatzera. Gure tragedia da subsumituta gaudela erdal munduan: edo euskara ez dakitelako edota euskara jakinda ere beren erreferentzia mundua kanpoan dagoelako, gure mundua ezezaguna da haientzat. Eta ezagutzen ez dutenez, gero bihurtzen da bigarren mailakoa, interesik gabea... Ezagutu ere egin gabe. Klandestinitate garaian normala da hori. Baina gero telebista publikoa etorri denean, eta abarretan, ez du bere funtzioa behar bezala bete. ETB2k ez du eman ETB1en sartzen zen mundu horren berririk. Bi mundu gisa ibili izan dira. ETB1 asko umeen mundura joan da, eta kirolera. Egia esan, 40 urteko gizon intelektual batentzat zer elikatu gutxi eman dio. Hori ere diglosiaren bertsio mediatikoa da: zertarako erabiltzen den euskara euskarazko medio batean? Ez da osoa telebista hori. Horrek asko kezkatu nau beti. Hori ez dugu ondo kudeatu. Egunkaria izan da aurrena —eta BERRIA gero— mundu oso bat adierazi duena, hor bakarrik ere bizi daitekeela. Baina kanpokoek ez dute ikusten, hizkuntzaren edo interes faltaren traba dagoelako. Nire kezkarik handiena da mundu hori ikusgarri egitea: guk badugun eta bizi dugun eta egiten dugun eta eragiten dugun mundu hori ikusgarri bihurtzea.\nMesfidantza asko. Giroan mesfidantza zen nagusi. Salakuntza inplizitu edo zeharbidezko asko. Gu beste norbaiten zerbitzura geundela geu konturatu gabe —tonto erabilgarria esaten zaiona—, ez genekiela zertan ari ginen, beste batzuen jostailu ginela... Horrelako asko. Oso mingarriak. Guk ere uste genuen errealitatea ezagutzen genuela, baina beti daude listoagoak, esaten dizutenak: “Zuek hori uste duzue, baina ez dakizue atzetik zer dagoen”. Horregatik, paperak-eta agertzen zirenean, sekulako mina egiten zigun horrek guri, zeren eta haiei arrazoi ematen zieten, eta guri, kendu. Itxuraz. Gero epaiketan ikusi denez, itxura izan da, hutsa. Baina, politikoki, hori nahikoa izaten da egurra emateko.


Frankismoaren biktimen testigantzak jasotzeko bulegoa zabalduko da Kultur Etxe zaharrean - Albisteak - Astigarraga\nFrankismoaren biktimen testigantzak jasotzeko bulegoa zabalduko da Kultur Etxe zaharrean\nOtsailaren 1etik apirilaren 8ra bitarte egongo da zabalik, astelehen, asteazken eta ostiraletan 10:00etatik 13:00ak arte.\nUdalak, etorkizuna lantzeko, ezinbesteko tresnatzat ditu iraganaren errekonozimendua eta erreparazioa, memoria historikoari dagokionean. Horregatik, Astigarragako Udal Plenoak Frankismoaren Krimenen Aurkako Kereilaren Euskal Plataformak proposatutako mozioa onartu zuen 2021eko apirilaren 27an, frankismoaren biktimekiko justizia eskatzeko. Esan beharra dago, mozioa Udaleko hiru alderdi politikoek aho batez onartu zutela.\nFrankismoaren biktimek jasotako indarkeria salatzeko, Udalak biktima edota testigu izan diren pertsonen testigantzak jaso eta kereilak bideratzeko zerbitzua eskainiko du. Udalaren Berdintasun, Elkarbizitza eta Partaidetza sailak eskainiko du aipaturiko zerbitzua, eta krimena jasan, ikusi edo bizi izan duen herritar oro gertura daiteke bertara.\nEdozein motatako krimena izan daiteke: fusilamenduak, desagertzeak, kartzelaratzeak, isunak, konfiskazioak, langile batailoiak, erbesteratzeak, umilazio publikoak, kargugabetzeak, lanpostu bazterketak, irainak, salaketa faltsuak, etab.\nBehin Udalak testigantzak jasota, salaketak espainiar zein argentinar justiziara bideratuko dira. Gogora dezagun Argentinan badagoela Gizateriaren Krimenen Aurkako kereila kolektiboa irekita, Servini epailea aztertzen ari dena. Kereilaren helburu nagusiak hauek dira: ikertzea diktadura frankistak eragindako gizateriaren aurkako krimen guztiak, zehaztea zein baldintzatan egin ziren, jakitea nortzuk izan ziren erantzule zuzenak eta zeharkakoak, eta kasu horretan, beraien egozte, auzipetze, epaiketa eta zigorra jartzeko erabakia hartzea.\nBulegoa otsailaren 1etik apirilaren 8ra bitarte egongo da zabalik, Kultur Etxe Zaharreko udal bulegoetan. Astelehen, asteazken eta ostiraletan 10:00-13:00 ordutegia izango du, eta ahal izanez gero, aurrez hitzordua hartzea eskertuko da (berdintasuna@astigarraga.eus helbidean edo 943 50 57 01 zenbakian). Aipatutako ordutegitik kanpo hitzordua nahi izanez gero ere, eskatu daiteke helbide eta telefono berean.\nHitzordura ekarri beharreko dokumentazioa: testigantza ematera datorren pertsonaren identifikazio-dokumentua, biktimarena (ez bada testigantza ematera datorrena), eta gertakariaren inguruan dagoen informazio guztia (ahal izanez gero, akreditaziorako dokumentu/argazkiekin).


Oraindik ere zabalik da Udako Oporrak programara izena emateko epea | Herribizia\nGazteria 2021-04-23 | 0\nApirilaren 26tik 30era bitartean, izen-emateak telematikoki egingo dira.\nErrenteriako Udalak eskerrak eman nahi dizkie gaur egun udan aisialdi hezitzaile batean eskaintzan konfiantza jarri eta Udako Oporrak osatzen dituzten programetan haurrak inskribatu dituzten 513 familiei.\nBestalde, eta eskainitako plazak 720 direla kontuan hartuta, Errenterian erroldatuta dauden eta oraindik izena eman ez duten haur guztiak animatu nahi ditu apirilaren 26tik 30era bitartean eta plazak agortu arte txanda eta tokiren batean telematikoki izena ematera:\n“Txikiak”-en (2015 eta 2017 artean jaiotako haurrentzat)\n– Beraungo Gaztelekua. Ekainaren 24tik uztailaren 21era bitartean eskainiko diren lau txandetan.\n– Bizarain ikastetxea. Ekainaren 24tik uztailaren 21era bitartean eskainiko diren lau txandetan.\n– Agustinetako ludotekan. Lehenengo txandan (ekainaren 26tik 30era) eta hirugarrenean (uztailaren 8tik 14ra).\n– Markolako ludotekan. Lehenengo txandan izan ezik (ekainaren 24tik 30era), gainerako txandetan.\n– Niessengo erabilera anitzeko gelan. Ekainaren 24tik uztailaren 21era bitartean eskainiko diren lau txandetan.\n“Udalekuak” en (2011 eta 2014 artean jaiotako haurrentzat)\n– Merkatuzarren. Laugarren txandan, uztailaren 15etik 21era.\n– Beraungo ludotekan. Laugarren txandan, uztailaren 15etik 21era.\n– Ludoteka berrian, Markola ikastetxean. Bigarren txandan izan ezik (uztailaren 1etik 7ra), gainerako txandetan.- Markola ikastetxean. Lehenengo bi txandetan, ekainaren 24tik 30era eta uztailaren 1etik 7ra.\n– Errenteria musikalean. Bigarren txandan izan ezik (uztailaren 1etik 7ra), gainerako txandetan.\nErrenteabentura programan (2008 eta 2010 urteen artean jaiotakoentzat) eta Beireko kanpalekuan (2005 eta 2007 urteen artean jaiotakoentzat) izena emateko aukera dago oraindik, parte-hartzaileen zerrenda zozketa bidez osatuko baita.\nAmaitzeko, Udalak herritarrak udalerriko haur eta gazteekin duen konpromisoaren berri eman nahi die. Martxoaren 6ko 13/2021 Dekretuan nahitaez aplikatu beharreko mugak dauden arren, lan handia egiten ari da ahalik eta haur gehienek egun batzuk eman ditzaten profesional-talde handi batek dinamizatutako hezkuntza-jarduerak egiten.


Zabalik da jada Musika Hamabostaldiko Organo Erromantikoaren XXXVI. Nazioarteko Ikastarorako aurrematrikula | Donostiako Musika Hamabostaldia\nZabalik da jada Musika Hamabostaldiko Organo Erromantikoaren XXXVI. Nazioarteko Ikastarorako aurrematrikula\nOrgano Erromantikoaren XXXVI. Nazioarteko Ikastarorako aurrematrikula zabaldu du dagoeneko 80. Musika Hamabostaldiak. Irakaslea Daniel Roth organista frantsesa izango da.\nMusika Hamabostaldiak “Gipuzkoako organo ondare aberatsa ezagutzera ematen du, ziklo honen bidez” dio Patrick Alfaya Hamabostaldiko zuzendariak. Esteban Elizondo zikloaren koordinatzailearen iritziz, mundu osoko organo-jotzaileek ziklo honetan parte hartzeko arrazoietako bat zera da: Gipuzkoako elizetako organo erromantikoetako asko beren jatorrizko egoeran daudela. “Hemen topatzen dute organistek bilatzen duten jatorrizko soinu hori”.\nIkastaroa abuztuaren 5etik 9ra bitartean egingo da, aipatutako bi egunak barne, Donostiako San Bizente Elizako Cavaillé-Coll organoan (1868). Gipuzkoako beste organo erromantiko batzuetan ere emango dira eskolak eta ikasleek ikastaro bukaerako kontzertua eskainiko dute San Bizente elizan, abuztuaren 9an, 20:00etan.\nIkastaroan parte hartu nahi duten ikasle aktiboek programan proposatutako obretatik bi prestatu beharko dituzte ikastarorako.\nIkastaroaren zenbatekoa 140 eurokoa da ikasle aktiboentzat (gehienez 15 ikasle) eta 106 eurokoa entzuleentzat.\nMulhousen jaio zen Daniel Roth, eta bertako kontserbatorioan organoa ikasi zuen. Parisko kontserbatorioan jarraitu zituen bere ikasketak eta bost sari irabazi zituen han zela. 1971an Chartres-eko lehiaketa irabazi zuen. Hamairu urtetan zehar Parisko Sacre Coeur basilikako organista izan zen, eta 1985. urtetik Parisko St. Sulpice-koa. Marseilla, Estrasburgo, Frankfurt eta Saarbrücken hirietako kontserbatorioetan irakasle izan da, baita Washington D.C.-ko Unibertsitate Katolikokoa ere. Mundu osoan eskaini ditu errezitaldiak eta Philips, Emi, Erato eta Arion zigiluentzako diskoak grabatu ditu. Era berean, izen handiko organo konpositorea da.\nOn-line izen ematea: www.quincenamusical.eus/eu/prestakuntza/


Idiazabal - Apirilean aire aire! - Goierri mende bat lehenago erakusketa\n(01/04/2021 - 14/04/2021)\nZinegoak 2021 Hedapena: Donostia\nDatorren apirilaren 12, 13 eta 14an, Zinegoak 2021k Antzoki Zaharra bisitatuko du. Martxoaren 1etik 14ra Bilbon ospatu zen Gaylesbotrans Nazioarteko Zinema eta Arte Eszenikoen Jaialdi honetako bi film...\n(12/04/2021 - 14/04/2021)\nPelikula: "Monster Hunter"\nIrungo Ocine Mendibilgo karteldegiaren barruan zinema emanaldiak "Monster Hunter" pelikularen proiekzioarekin.\nPelikula: "Godzilla vs. Kong"\nUsurbilgo Cinesa Urbilgo karteldegiaren barruan zinema emanaldiak "Godzilla vs. Kong" pelikularen proiekzioarekin.\n16:00 + 18:20\nUsurbilgo Cinesa Urbilgo karteldegiaren barruan zinema emanaldiak "Monster Hunter" pelikularen proiekzioarekin.\n16:05 + 18:40\nIrungo Ocine Mendibilgo karteldegiaren barruan zinema emanaldiak "Nomadland" pelikularen proiekzioarekin.\n17:15 + 19:15


Jeff Koons eta Geaninne Gutierrez-Guimarãesen bideoa dakar Guggenheimek - bizkaie.biz\nBizkaie! 2021-06-11 12:11 Kulturea\nArtearen inguruko barriketaldian parte hartu dabe biek.\nJeff Koons (argazkia: Guggenheim Bilbao Museoa) | Ikusi handiago | Argazki originala\nBilboko Guggenheim Museoaren ikur nagusietako bat bihurtu da Puppy txakurra. Haren sortzailea dan Jeff Koons artista amerikarra da #GuggenheimBilbaoInsights saileko bideo barriko protagonistea, Geaninne Gutierrez-Guimarães museoko arte arduradunagaz batera. Koonsek New Yorken daukan estudioan batu ziran biak, eta barriketaldiaren bideoa sare sozialetan ikusi leiteke dagoeneko (hemen).\nArteaz eta Koonsek bere ibilbide oparoan sortu dituan obra enblematikoez egin dabe berba, artistearen lan guztietan dagozan kontzeptuak agirian itxiz, adibidez onarpena, baikortasuna eta inor ez epaitzeko asmoa.\nBideoaren hasieran Puppy txakurraz egiten dabe berba protagonista biek. 1997tik Guggenheimen aurrean dagoan lorazko txakurraz, zera dino Koonsek: Hasiera batean, landarakaz egindako lanaren historia ospatzea zan asmoa, eta eginkizun espiritual bat beteko eban zeozer egitea, eleiza baten edo katedral baten baliokide, jentea batu eta debatea sortzeko transzendentziari buruz.\nOndoren, Koonsen beste obra ezagun batzuen inguruko azalpenak datoz. Adibidez, Idi-bihotzak eskulturea zelan sortu eban kontetan dau. Ready-made erako piezek biztuten deutsen interesa eta materialakaz, formakaz eta eskaleagaz esperimentetako dauen jokerea be aitatzen ditu barriketaldian.\n#GuggenheimBilbaoInsights sailean, museoko arduradun artistikoen eta sortzaile ezagunen arteko barriketaldiak batzen ditue. Konbidadu bakotxak bere ikuspegia emoten dau artearen, sorkuntzearen eta bestelako gai batzuen inguruan.\nJeff Koonsen bideo honen kasuan, Geaninne Gutierrez-Guimarães izan da barriketaldiaren gidaria, 2015etik Bilboko Guggenheimeko arte arduradun danak. Basque Artist Program koordinetan dau eta Lygia Clarki 2020an eskainitako erakusketako komisarioa izan zan.\nAnastasio de Amesti eta Koldo Gallarretaren bildumak emon deutseez Enkarterriko Museoari


Lan berdintasuna, noski - - Goiena.eus\nRufina Olasagasti Zubeldia 2015-11-06 00:00\nArlo askotako proposamenak azaldu ziren bertan, baina bizimodua ateratzeko lanei buruzkoak atentzioa eman zidan.\nNola banatzen dira ordaindutako eta ez ordaindutako lanak emakume eta gizonen artean? galderarekin kartel batzuk jarrita zeuden postu batean. Emakumeek eta gizonek egiten dituzten lan motak asmatzeko jolas batean parte har zitekeen. Ondoren, antolatzaileek azaltzen zuten grafiko baten Eustat-en estatistikek zer dioten: zainketa lanen %67,23 emakumeek egiten dituzte eta gizonek %32,77 –garbiketa, sukaldaritza, haurren eta menpekoen zaintza–; lan guztiak kontuan hartuta emakumeek %59,64 egiten dituzte eta gizonek %40,36 –zainketakoak eta soldatapekoak–.\nErakunde publikoek eta komunikabide gehienek, diotenez, berdintasunaren aldeko jarrera defenditzen dute. Badirudi zainketa lanak eta soldatapekoak denonak direla onartua dagoela jendartean, baina agerikoa da nolako aldea dagoen gizonen eta emakumeen artean. Diskriminazioa ez dago lan banaketan bakarrik, alde handiak daude soldatetan, promozio aukeretan, lan kontratuetan, aisialdi denboran, kreditu bat eskatzean... Adibidez, lan eskaera prozesuan gaitasun profesionala eta egoera pertsonala hartzen dute kontuan mutilen kasuan, baina neskak direnean, horretaz gain, familia egoera ere aztertzen dute.\nGaur egungo sistema ezberdintasunean oinarritua dago eta alferrik da eskubide-berdintasun aitortza, orain arteko pentsamolde eta jarduerak irauli gabe. Errealitateak hori adierazten du behin eta berriro.\nEgoera aldatu eta benetako berdintasuna lortzeko beharrezkoa da erakunde guztiek hau praktikan jartzea eta herritarrok, emakumeok batik bat, gure kontura antolatu eta bultza egitea.


Azken Portua: Leiho irekia komisioarentzat :\nHau da SKAPAko komisioko kide batek bidali duen mezua...\n"Zabaldu komisiokoentzako leiho bat. Gai asko daude: banderitak kentzeke,\nbertsolariak ordaintzeke, herri kiroletako taldeak antolatzeko deialdia eta\nbeste kontu batzuk... Bakoitzak lekarkeena".\nBeraz, egin beharko da bileraren bat... edota hemendik kontu batzuk argitu.\nposted by Amelie at 10/24/2005 12:34:00 da tarde\nBa horixe. "Kedada" -eta ez PSEkoek iragartzen duten "redada" horietako bat- egingo dugu?\n10/25/2005 11:51 da manhã\nBenga bota eguna ta ordua, ta hantxe izango gaituk halare batzuk entrenamentuak zezkau astearte ta ostegunetan 20:15tik aurrea. neretzat datik honenak bestehiru egunak 20tatik aurrea. Benga ikusi arte\n10/25/2005 11:57 da manhã\nBihar Xakelakoen prentsaurrekoa da.\nOstegunean batzuk entrenamenduak.\nOstirala, ostirala da.\nGero lau egun jai izango ditu jende askok...\nDatorren asteazkenean 20:15ean Urpekoak-en???\n10/25/2005 1:11 da tarde\nNeregatik ondo deritzot gari, ni hogeigutxitan azalduko nituan baino bueno komisiyoko puntualidadia ezaututa hori ez dek berandu xdd, benga ea jendeak zer esaten duen.\n10/29/2005 4:22 da manhã\nNire ados niok ordua lekua ta egunakin.Antxe izango nauk orduan beraz asteazken arte!! ah iosu otxo nauk\n10/29/2005 1:10 da tarde\nXakela asanbladatik honako hau helarazi nahi zaio SKAPAri, atxekimendua eman zuen eragile bat den aldetik:\nBIHAR MANIFA KOLORETSUA GAZTETXEAREN ALDE!!\nUdaletxe aurreko plazatik irtengo da arratsaldeko 17:30tan, "Gaztetxeak bizirik" lemapean.\nIndarrak batzeko ordua da!! Azaldu!!\nGaztetxearen momentuko egoera: Munorekin luze eta zabal hitz egin ondoren, azkenik 3 egunetan Gaztetxea modu baketsuan eta gure borondatez uzteko proposamena egin digu, baina gaur eguerdiko asanbladan aukera hori baztertua izan da, eta beraz Muno gaur arratsaldean denuntzia jartzekotan zen eta edozein momentutan etor daitezke etortzerik nahi ez dugun horiek...\n10/31/2005 4:53 da tarde\nAupa jente !!!\nAzteazkeneko bilera nik ezin diyat jun,estudiante tunante Arrasaten nitxok eta. Baña bestela nerekin eozertako kontatu.\nBanderiñan asuntua arreglauta ziok.Zubi hontan kendu dituk mundo-mejorrekuak eta.\nBueno ondo segi ta gaur 17:30 arte.\n11/01/2005 3:46 da tarde\nAupa. Eta bilera hori hemen egiten badugu? Interneten eta helbide honetan alegia.\nBildu ezin badugu, bestelako moduak bilatu beharko genituzke.\nEutsi ba goiari.\n11/01/2005 9:45 da tarde\nAuzoen arteko herri kirol erronka antolatu nahi du...\nSukaldaritza: maria bizkotxoa\nZarauzko Gaztetxearen alde\nZarauzko musika taldeen idatzia, Gaztetxearen alde...\nBatzar irekia deitu du biharko Xakela Asanbladak\nManuel Lasarteri buruzko dokumentala ETBn\nKuba eta Venezuelari, esker onez\nLurrikara berria Itoitz inguruan: gaurkoa 2,2 grad...\nGazte Kontseilua aurkeztuko dute bihar Zarautzen


Hortz-tratamenduak - Lanchares Hortz Klinika\nHortz-tratamenduakClínica Dental Lanchares2018-07-11T11:22:17+00:00\nLanchares Hortz-Klinikan zure ahoa zaintzeko tratamendu aurreratuenak eskaintzen dizkizugu.\nNeurrira egindako gure fidelizazio programa ezagutu ezazu.\nHainbat deskonturi probetxu ateratzeko fidelizazio programa bat dugu pazienteentzat:\nTratamendu osagarriak (zuritzea, hortzoientzako tratamendu arina, e.a.)\nTratamenduen mantentzea (periodontzia mantentzea, inplanteak mantentzea, e.a.)\nKaltetuta edo galduta dituzun zure hortz naturalak titaniozko piezaz ordezkatzen ditugu. Horrela, Lanchares Hortz-Klinikan zure ahoaren funtzionalitate osoa berreskuratuko duzu eta lehen bezala egin ahal izango duzu irribarre.\nHortz-xaflak hortzen itxura, tamaina eta kolorea hobetzeko, hortzen aurrealdean jartzen diren orri edo xafla mehe batzuk dira. Hortz-xaflak azken garaiko erretxinaz eginak daude, hortzaren esmalte bera imitatzen dute eta modu oso errazean itsatsita geratzen dira, ahoaren itxura erabat hobetuz.\nIrribarre on batek osasuna eta ongizatea islatzen ditu. Gero eta paziente gehiagok nahi dute aho osasuntsu bat, baina baita irribarre polit bat ere. Nola hobetu dezakezu zure hortzen irudia? Zure hortzeriaren itxurarekin gustura ez bazaude, Lanchares Hortz-Klinikan lagunduko zaitugu. Ezagutu ezazu zure irribarrea hobetu eta indartzeko daukagun tratamendu sorta.\nIrribarre estetikoagoa eta funtzionalagoa hortz-protesiei esker. Egungo teknikei esker, gaur egun, batere hortzik gabeko ahoak berregin daitezke. Erosotasuna eta irribarrea berreskura daitezke eta gure buruarekin seguru eta gustura egotea lor dezakegu.\nHortzak zuritzeko teknikek orbanak eta kolorazioa ezabatzen dituzte. Gaur egun, estetika tratamenduen artean emaitza onenetakoak lortzen dituen baliabidea da.\nOrtodontziari esker irribarre perfektua eta desiragarria izango duzu. Lanchares Hortz-Klinikan oinarrizko metalezko ortodontzia tradizionalaz gain, inork ezer nabarituko ez duen azken tratamendu estetikoak ere eskaintzen dizkizugu.\nAhoa garbia ez izateak gaixotasunak eragin ditzake. Lanchares Hortz-Klinikan arazo hauek tratatu eta konpondu egiten ditugu zure hortzak osasuntsu egon daitezen. Zaindu zure irribarrea. Zatoz, lagunduko zaitugu eta.\nHiru belaunalditako dentisten esperientzia zure esku.\nDeitu 943 511 993 telefonora\n1919an Victoriano Lanchares doktoreak sortu zuen Lanchares Hortz-Klinikak ia mende osoa darama bere pazienteen ahoko osasuna zaintzen. Lanchares Hortz klinikan hiru belaunaldi daramagu dentista lanak egiten Donostian eta Errenterian.\nDonostian Sancho El Sabio hiribidea, 11 behea Errenterian Biteri kalea, 12 behea\nAstelehenetik ostiralera 09:00-20:00 Larunbata 10:00-14:00\nLanchares Hortz-Klinika – 1919az geroztik Donostian eta Errenterian dentistak.\nLan egin ezazu gurekin | Lege oharra | Pribatutasun politika | Cookie politika.


Kalitate handiko 99% Chlormequat kloruro CAS NO 999-81-5 - Mricc.com\nSailkapena: Acaricide, Pesticide Biologikoa, Fungizida, Herbizida, Intsektizida, Moluskizida, Nematicide, Landare Hazkunde Erregulatzailea, Rodenticide, Agrochemicals\nProba estandarra: GB 2015\nUra:% 0,5 Max.\nErrauts sulfatoa:% 0,1 Max.\nGuztizko zikinak:% 0,5 Max.\nEnbalatzeko: 25 kg / Danborra\nBiltegiratzea: 2 ° C-8 ° C\nZiurtagiria: ISO 9001 COA MSDS\nItem Standard Test emaitzak\nIdentifikazio AH-RMN: Egitura betetzen betetzen\nB.LC-MS: Egitura bete betetzen\nC. Laginaren IR espektroak erreferentziako estandarraren berdina izan behar du; betetzen\nProba orokorraren kromatograman gailu nagusiaren atxikitze denbora dagokion Standard prestaketaren kromatograma dagokio, Saioian lortzen den moduan. betetzen\nkristalinitatea baldintzak betetzen ditu. betetzen\nLehortzeko galera % ≤2.0 0.19%\nMetal astunak ≤ 10 ppm <10ppm\nUra % ≤1.0 0.1%\nErrauts kriptatarra ≤ 0,5%, 1.0 g-tan zehaztuta. 0.009%\nErlazionatutako substantziak Zehaztutako ezpurutasunak: ezpurutasun bakoitzerako % ≤0.10 <% 0,10\nGuztizko zikintasuna % ≤0.5 0.18%\nPurity % ≥99.0 99.7%\nassay % 99,0 ~% 101,0 (substantzia anhidra). 99.8%\nBiltegiratzea Gorde edukiontziak ondo itxi, argi-erresistenteak eta hermetikoki gordetzea. betetzen\nKasu gehienetan, Chlormequat kloroa negutegietan erabiltzen da lore-loreetako laboreak hazteko eta garatzeko. Hala ere, oso ohikoa denez, barruko hazkuntzarako egokia den sendabelar laburragoak sortzeko erabiltzen da.\nSustraiak eta hostoak kimikoki xurgatzen duenez, eraginkorragoa da estaldura, substratu-gatz, iturri edo spray foliar gisa erabiltzen denean.\nChlormequat kloruroa spray aplikazioa eraginkorragoa dela frogatu da egun baxuetan, goiz goiztian edo beste lehorreko motelduko baldintza batzuetan aplikatzen denean. Aplikazioaren ostean, lorezainenek normalean sei ordu gutxiren ureztatzerik ez dute.\nBotanikari esker, Chlormequat klorurarekin Daminozidarekin nahastea produktu bakoitzak bere kabuz erabiltzea baino eraginkorragoa da. Kimika hau sarritan loratzen da lore landareak, belar laboreak, ohe landareak, hibiscus, azaleak, geranioak, eta poinsettias.\nBeste PGRekin alderatuta, Chlormequat kloruroa azkar landatzen da landareak, animaliak eta lurzoruaren mikrobioak. Daminozidoa ez bezala, gizakien minbiziaren gisa zerrendatuta dagoena, Chlormequat kloruroa ez da giza kancerigenoa zerrendatzen. Hala ere, ikerketa edo ikerketa dokumentatuen gabeziak izan daitezke.


Hasiera Zer egiten dugu Hezkuntza\n«Besteentzako gizon-emakumeak trebatu, beren buruen eta inguru munduaren arduradunak eta gizarte senidezko eta bidezko bat egiteko zereginean hitza emandakoak».\nJesuiten ikastetxeetako heziketan pertsonei harrera egiten zaie eta lagundu egiten zaie, behar bezalako ikaskuntzak berenganatu ditzaten honelakoak izateko:\nberen buruen eta bizi diren munduaren KONTZIENTE DIRENAK,\ngizarteko arazo tekniko, sozial eta giza-arazoei aurre egiteko ESKUMENDUNAK,\nmundu bidezkoagoa eraikitzeko HITZA EMANDAKOAK,\nERRUKITSUAK, eta Jainkoaren izaeraren zentzuari irekiak.\nGizon eta emakume hauek "onik handiena" nahi dute fede eta justiziazko konpromisoa gauzatzeko, gizakien bizi-kalitatea hobetzeko, batez ere pobreenena.\nJesuiten heziketak lau mende eta erdi baino gehiagoko esperientzia du eta Inaziotar pedagogian oinarritzen da. Pedagogia horren oinarrian pentsatzen erakustea eta ikasten erakustea daude eta bere ikastetxe eta unibertsitateetan islatzen da hori.\nElizaren misio ebanjelizatzailean parte hartzea da heziketa Jesusen Lagundiarentzat. Hori dela eta, gure ikastetxeek inspirazio kristaua eta heziketa-eredu askatzaile eta gizakoia eskaini nahi diote gizarteari.\nGure ikastetxeek berrikuntza pedagogikoa eta inaziotar pedagogiaren ehunka urtetako esperientzia batu nahi dituzte, hainbat bide iradokitzen ditu hezitzaileek beren ikasleen ikaskuntza eta heldutasunean lagun egiteko, egia eta biziaren zentzua aurrez aurre jarrita.\nJesuitok 68 hezkuntza-zentro ditugu gure herrialdean eta 75.000 ikasle presentzial dabiltza. Horietako 22tan kalitatezko lanbide heziketa eskaintzen da. Gainera, 100.000 ikasle on line hezten dira Radio ECCA bidez.\nJesuiten ikastetxeek nahi dute zentro irekiak, parte hartzaileak eta elkarrizketarako tokiak izatea.\nBere marka milaka ikasle ohiren bidez hedatzen da.\nJesuiten unibertsitateen xedea da:\nGizon-emakumeak trebatzea, profesional lehiakorrak eta herritar arduratsuak izan daitezen, beren jakintzak eta gaitasunak besteren zerbitzura jartzeko.\nIkertzea eta ezagutza erabilgarria eskaintzea gizakiaren eta, oro har, gizartearen erronkarik handienak dauden eremu haietan.\nEbanjeliotik inspiratzea gizarte gizakoiagora eramango gaituzten ekimenak, bidezkoagora, solidarioagora, mugetan egonaz eta zubiak eraikiaz elkarrizketa aberasgarrirako eta emankorrerako kristau-tradizioaren eta gure munduko kulturen artean.\nJesuiten unibertsitateek zorroztasun akademikoa eta arreta pertsonalizatua uztartu nahi dituzte, gizarte kontzientzia sustatzearekin batera. Espainian 40.000 ikasle baino gehiago ari dira trebatzen 11 zentro eta unibertsitatetan eta 5 ikastetxe nagusitan. Eta 250.000 ikasle ohi baino gehiago igaro dira horietatik guztietatik. Unibertsitate hauek UNIJES sarean daude eta baterako itunak eta proiektuak sustatzen dituzte.\nJesuiten ikastetxe edo unibertsitateetako ikasle ohiak ezagutzen dituzunean, badute gehienek zerbait, hasten dira hizketan eta berehala egiten dute bat.\nAskok maitasunez gogoratzen dituzte irakasleak, zentroak, askatasunean hezi zituztela eta inspirazioa eman zietela esaten dute.\nBatzuek beren bizitzetan erabili dute ikasitako hori guztia, beste batzuek barneratu egin dute besterik gabe.\nBaina gehienentzat pozgarria da trebatu ziren eta pertsona izaten lagundu zien tokia gogoratzea. Jesuiten ikastetxeen eta unibertsitateen aztarna denboran eta espazioan hedatzen da, milaka ikasle ohiren bidez. Espainian federazio bat dute ikastetxeetako ikasle ohiek eta hor aurki ditzakezu edo gure unibertsitateetatik igarotako 250.000 ikasle baino gehiagoren artean ere bai. Munduan zehar World Union of Jesuit Alumni dago.


Zuloa. Xabier Gantzarain Etxaniz. Elkar.eus\nAutor: Xabier Gantzarain Etxaniz\nAño de edición: 25/05/2018\nParadoxa polita da: iraganak irautera egiten du. Eta narrazio batean sartzen dugu iragana, zentzu bat ematen diogu orainetik, zentzu bat ematen diogu oraindik; ondo asko dakigu, nean, iragan baten hondarrak garela. Hondarren hondarrak, nahiago bada. Eta narrazio horri historia izena ematen diogu, argi gera dadin, ez dezagun nahastu literaturarekin, inork ez dezan pentsa asmatua denik, bere kziozko izaera ezkutatzeko. Historia kzioa da erabat, narrazioa, kontakizuna. Eta galdera da: artea kzioa da? Arteak ere irautera egiten du, eta Euskal Herriaren historia hurbila artearen bitartez aztertzen da Tene Mujika bekaren laguntzaz idatzitako liburu honetan. 23 saio labur dira, bakoitza artelan batetik abiatuta idatzia, testuingurua erakutsiz, bizitzarekin lotuz, memoriarekin, gure zulo beltzarekin. Ez da artearen historia bat, ez da historia liburu bat ere: memoria ariketa bat da funtsean. Memoria guztiak bezala tranpatia, kapritxosoa, obsesiboa, irrazionala, desegituratua, zatika emana, eta hala ere absolutua. Artelanak izan ohi diren moduan.


MotorizacionesMotorizazioak - Persianas eceiza, tus especialistas en persianas y cierres industriales en país vasco\nMota guztietako pertsianak eta itxidurak\n943 690 821 telefonora deitu\nGure enpresa mota guztietako makinaria mugikorra instalatzeagatik da ezaguna; neurri eta pisu handiko ate eta pertsiana industrial zein motorretan espezializatua dagoelarik. Homologaturiko kalitatezko produktuak ditugu, guztiak stockajean, bai etxerako eta baita industria erabilerarako ere. Honi gure zerbitzu tekniko aditua gehituz, momentu honetan merkatuan punta puntakoak izatea lortu dugu.\nMota guztietako ateen motorizazioak egiten ditugu, hala nola, ate ple-leva, korredera, suebakia, biribilgarria, azkarra, sekzionala, kantzela, pertsianak, gillotinak edota “muelle de carga” deiturikoak.\nMerkatuko marka ezagunetarikoekin egiten dugu lan, esaterako ondorengo hauekin: Hormann, Crawford, Nueva Castilla, Roper, Combursa … honekin gure emaitzetan kalitate ezin hobea ziurtatzen dugularik.\nPol. Ind. Pete Sagasti nave 91\nTel.:943 690 821 - 618 55 78 46\nPersianas Eceiza S.L. era guztietako segurtasuneko pertsianak eta itxierak fabrikatu eta muntatzen dituen enpresa da. Gure lan-esparruak Euskal Autonomia Erkidego osoa eta mugarri dituen probintziak hartzen ditu barne. Aldian behin, gure lan-jarduna Estatu osora, Europara eta Latinoamerikaraino ere iristen da. Produkzioko gure lantegia Asteasun dago (Gipuzkoa).\nEnpresa honek Thermo-Leck izeneko produktu berri bat eraberritu du; erresistentzia handikoa, horrela, zabalera handiei irtenbidea emanez.\nWeb orri honetan aurkituko duzue informazio zehatzagoa. Bertan ikus ditzakezue fabrikatzen ditugun produktuen katalogo zabala, gure kokapenari buruzko informazio zehatza eta gurekin harremanetan jarri eta edozein kontsultari buruzko argibideak jasotzeko bitarteko guztiak.\nCopyright ©2013 Persianas Eceiza